**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** การนำเข้าหัวพันธุ์มันฝรั่ง หัวมันฝรั่งสดเพื่อแปรรูป ตามพันธกรณีความตกลงระหว่างประเทศ ปี 2559  **สารัตถะ :** รมว.กษ. ประธานกรรมการนโยบายและแผนพัฒนาการเกษตรและสหกรณ์ เสนอ ครม. พิจารณา ดังนี้  1. ให้ความเห็นชอบการเปิดตลาดหัวพันธุ์มันฝรั่ง ตามข้อผูกพันองค์การการค้าโลก (WTO) ปี 2559 ไม่จำกัดจำนวน อัตราภาษีในโควตาร้อยละ 0 (ตามข้อผูกพันร้อยละ 27) และอัตราภาษีนอกโควตาร้อยละ 125 โดยให้อยู่ภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมหัวใหญ่ และมันฝรั่ง กำหนด  และให้การนำเข้ามีผลย้อนหลังตั้งแต่วันที่ 1 ม.ค. 2559  2. ให้ความเห็นชอบการเปิดตลาดหัวมันฝรั่งสดเพื่อแปรรูป ตามข้อผูกพัน WTO ปี 2559 ปริมาณในโควตา 45,000 ตัน อัตราภาษีในโควตาร้อยละ 27 และนอกโควตาร้อยละ 125 โดยให้อยู่ภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมหัวใหญ่ และมันฝรั่ง กำหนด  โดยมีรายละเอียดสรุปได้ ดังนี้  1. รมว.กษ. ประธานกรรมการนโยบายและแผนพัฒนาการเกษตรและสหกรณ์รายงานว่า คณะกรรมการนโยบายและแผนพัฒนาการเกษตรและสหกรณ์ในคราวประชุมครั้งที่ 1/2559 เมื่อวันที่ 8 ก.พ. 2559 มีมติเห็นชอบการเปิดตลาดหัวพันธุ์มันฝรั่ง และหัวมันฝรั่งสดเพื่อแปรรูปตามข้อผูกพัน WTO โดยนำข้อมูลราคานำเข้า ต้นทุนการผลิต  และราคาที่เกษตรกรขายได้ ของหัวพันธุ์มันฝรั่ง หัวมันฝรั่งสดเพื่อแปรรูป ปี 2558 มาประกอบการพิจารณา  มีรายละเอียด ดังนี้  1.1 **หัวพันธุ์มันฝรั่ง** เห็นชอบการเปิดตลาดหัวพันธุ์มันฝรั่ง ตามข้อผูกพัน WTO ปี 2559 ไม่จำกัดจำนวน อัตราภาษีในโควตาร้อยละ 0 (ตามข้อผูกพันร้อยละ 27) และอัตราภาษีนอกโควตาร้อยละ 125 โดยให้การนำเข้ามีผลย้อนหลัง ตั้งแต่วันที่ 1 ม.ค. 2559 และให้มีการบริหารนำเข้าภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมใหญ่ และมันฝรั่ง กำหนด ดังนี้  1.1.1 ให้ผู้นำเข้าต้องทำหนังสือรับรองพื้นที่เพาะปลูก ซึ่งมีทะเบียนเกษตรกร ข้อมูลปริมาณหัวพันธุ์  โดยมีเกษตรจังหวัดหรือสหกรณ์จังหวัดรับรอง  1.1.2 ให้ผู้นำเข้าจำหน่ายหัวพันธุ์มันฝรั่งโรงงานให้แก่เกษตรกรในราคาไม่เกินกิโลกรัมละ 35.00 บาท  1.1.3 ให้ผู้นำเข้ารับซื้อผลผลิตมันฝรั่งจากเกษตร ในราคาไม่ต่ำกว่ากิโลกรัมละ 14.00 บาท  ในช่วงฤดูฝน (ก.ค. - ธ.ค.) และในราคาไม่ต่ำกว่ากิโลกรัมละ 10.40 บาท ในช่วงฤดูแล้ง (ม.ค. - มิ.ย.)  2. **หัวมันฝรั่งสดเพื่อแปรรูป** เห็นชอบการเปิดตลาดหัวมันฝรั่งสดเพื่อแปรรูปตามข้อผูกพัน WTO ปี 2559 ปริมาณในโควตา 45,000 ตัน อัตราภาษีในโควตาร้อยละ 27 และอัตราภาษีนอกโควตาร้อยละ 125 และให้มีการบริหารนำเข้าภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมหัวใหญ่  และมันฝรั่ง กำหนด โดยให้ผู้นำเข้ารับซื้อผลผลิตมันฝรั่งสดจากเกษตรกรในราคาไม่ต่ำกว่ากิโลกรัมละ 14.00 บาท ในช่วงฤดูฝน (ก.ค. – ธ.ค.) และในราคาไม่ต่ำกว่ากิโลกรัมละ 10.40 บาท ในช่วงฤดูแล้ง (ม.ค. – มิ.ย.)  3. **รายงานปริมาณการนำเข้า ราคานำเข้า ราคาที่เกษตรกรขายได้และต้นทุนการผลิต** มีดังนี้   |  |  |  |  | | --- | --- | --- | --- | | **รายการ** | **ปี 2556** | **ปี 2557** | **ปี 2558** | | **การนำเข้า (ตัน)**  - หัวพันธุ์มันฝรั่ง (พันธุ์โรงงาน)  - หัวพันธุ์มันฝรั่ง (พันธุ์บริโภค)  - หัวมันฝรั่งสดเพื่อแปรรูป  **ราคานำเข้า (บาท/กิโลกรัม)**  - หัวพันธุ์มันฝรั่ง (พันธุ์โรงงาน)  - หัวพันธุ์มันฝรั่ง (พันธุ์บริโภค)  - หัวมันฝรั่งสดเพื่อแปรรูป  **ราคาที่โรงงานรับซื้อมันฝรั่ง (เกษตรกร/ผู้รวบรวม)**  - พันธุ์โรงงาน ฤดูฝน  ฤดูแล้ง  - พันธุ์บริโภค | 6,898  237.50  35,286  27.25  29.90  18.85  13.50  10.53  12.50 | 7,062  237.5  30,336  32.42  29.21  14.83  14.00  12.20  12.85 | 1,421  237.50  19,854  30.22  28.36  15.60  14.00  13.70  15.45 | | **ต้นทุนการผลิตมันฝรั่ง (บาท/กิโลกรัม)**  - พันธุ์โรงงาน  - พันธุ์บริโภค  - รวมพันธุ์ | 9.40  9.74  9.00 | 8.46  9.64  8.35 | 8.75  8.25  8.26 |   **มติ ครม. :** เห็นชอบตามที่คณะกรรมการนโยบายและแผนพัฒนาการเกษตรและสหกรณ์เสนอ ทั้งนี้ ให้ กษ. รับความเห็นของ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  เพื่อส่งเริมการปลูกมันฝรั่งเพื่อทดแทนการนำเข้าในพื้นที่ที่เหมาะสมให้มากขึ้นและเพื่อแก้ไขปัญหาการขาดแคลนสินค้า ปัญหาการลักลอบนำเข้า  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** สถานการณ์น้ำและการบริหารจัดการน้ำในช่วงฤดูแล้งปี 2558/59 ครั้ง 17  **สารัตถะ :** กษ. เสนอ ครม. รับทราบสถานการณ์น้ำและการบริหารจัดการน้ำในช่วงฤดูแล้งปี 2558/59 ครั้ง 17  โดยมีรายละเอียดสรุปได้ ดังนี้  1. **มติครม.** เมื่อวันที่ 6 ต.ค. 2558 รับทราบสถานการณ์น้ำ และให้ กษ. รายงานเกี่ยวกับการบริหารจัดการน้ำ ให้คณะรัฐมนตรีทราบทุกสัปดาห์  2. **สถานการณ์น้ำ ณ วันที่ 14 มี.ค. 59**  2.1 อ่างเก็บน้ำขนาดใหญ่ทั้งประเทศ มีน้ำใช้การได้ 12,144 ล้าน ลบ.ม. คิดเป็นร้อยละ 26 ของปริมาตรน้ำใช้การทั้งหมด  2.2 อ่างเก็บน้ำในลุ่มน้ำเจ้าพระยาและลุ่มน้ำแม่กลอง ลุ่มน้ำเจ้าพระยา มีน้ำใช้การได้ 2,712 ล้าน ลบ.ม.  คิดเป็นร้อยละ 15 ของปริมาตรน้ำใช้การทั้งหมด และลุ่มน้ำแม่กลอง มีน้ำใช้การได้ 3,575 ล้าน ลบ.ม. คิดเป็น ร้อยละ 27 ของปริมาตรน้ำใช้การทั้งหมด .  2.3 แหล่งน้ำอื่นของ กษ. ณ วันที่ 9 มี.ค. 59  - แหล่งน้ำในไร่นานอกเขตชลประทาน จำนวน 352,528 บ่อ ความจุ 352.53 ล้าน ลบ.ม.มีปริมาตรน้ำ 145.67 ล้าน ลบ.ม. คิดเป็นร้อยละ 41 ของความจุทั้งหมด  - อ่างเก็บน้ำขนาดเล็ก ทั้งประเทศ จำนวน 4,789 แห่ง ความจุรวม 1,805.83 ล้าน ลบ.ม. มีปริมาตรน้ำ 992.51 ล้าน ลบ.ม. คิดเป็นร้อยละ 55 ของความจุทั้งหมด  2.4 แหล่งน้ำที่ดำเนินการโดยกรมทรัพยากรน้ำ ณ วันที่ 10 มี.ค. 59  โครงการอนุรักษ์ฟื้นฟูแหล่งน้ำ จำนวน 14,091 แห่ง ความจุรวม 1,161.07 ล้าน ลบ.ม. มีปริมาตรน้ำรวม 368.35 ล้าน ลบ.ม. คิดเป็นร้อยละ 31.73 ของความจุทั้งหมด  2.5 ตามแผนยุทธศาสตร์การบริหารจัดการทรัพยากรน้ำ ณ วันที่ 10 มี.ค..59 แหล่งเก็บน้ำอื่นๆ ได้แก่ แหล่งน้ำ ในและนอกเขตชลประทาน สระน้ำในไร่นา น้ำบาดาลเพื่อการเกษตร มีความจุ 1,037.29 ล้าน ลบ.ม. ปริมาณน้ำรวม 404.20 ล้าน ลบ.ม. คิดเป็นร้อยละ 38.97 ของความจุทั้งหมด  3. **การจัดสรรน้ำ** แผนการจัดสรรน้ำ ทั้งประเทศ 11,420 ล้าน ลบ.ม. โดยจัดสรรในลุ่มเจ้าพระยา 3,200 ลบ.ม.ผลการจัดสรรน้ำ (ตั้งแต่ 1 พ.ย.58 – 6 มี.ค. 59) ทั้งประเทศใช้น้ำไปแล้ว 7,363 ล้าน ลบ.ม. คิดเป็นร้อยละ 64  ของแผน และลุ่มเจ้าพระยา ใช้น้ำไปแล้ว 2,226 ล้าน ลบ.ม. คิดเป็นร้อยละ 70 ของแผน  4. **การบริหารจัดการน้ำในลุ่มเจ้าพระยาช่วงฤดูแล้งปี 2558/59** แผนการระบายน้ำจากเขื่อน ภูมิพล สิริกิติ์ แควน้อยฯ และป่าสักฯ (ช่วงวันที่ 14 – 20 มี.ค. 59) เฉลี่ยวันละ 17.77 ล้าน ลบ.ม. แบ่งเป็น เพื่ออุปโภค-บริโภค 6.04 ล้าน ลบ.ม. รักษาระบบนิเวศ 9.47 ล้าน ลบ.ม. การเกษตร 2.18 ล้าน ลบ.ม. และอุตสาหกรรม 0.08 ล้าน ลบ.ม.  ผลการระบายน้ำจากเขื่อน (ช่วงวันที่ 7 – 13 มี.ค. 59) เฉลี่ยวันละ 17.91 ล้าน ลบ.ม. แบ่งเป็น เพื่ออุปโภค-บริโภค 6.04 ล้าน ลบ.ม. รักษาระบบนิเวศ 9.61 ล้าน ลบ.ม. การเกษตร 2.18 ล้าน ลบ.ม. และอุตสาหกรรม 0.08 ล้าน ลบ.ม.  5. **สถานการณ์การเพาะปลูกข้าวในเขตชลประทานลุ่มน้ำเจ้าพระยา** ณ วันที่ 9 มี.ค. 59  1) พื้นที่ปลูกข้าวนาปี ปี 2558 แผนเพาะปลูก 7.45 ล้านไร่ ไม่ปลูก 1.05 ล้านไร่ ปลูกแล้ว 6.40 ล้านไร่ เก็บเกี่ยวเสร็จสิ้นแล้ว  2) พื้นที่ปลูกข้าวนาปีต่อเนื่อง ปี 2558 พื้นที่ปลูกข้าวต่อเนื่องตั้งแต่ ส.ค. 58 จำนวน 1.76 ล้านไร่ เก็บเกี่ยวเสร็จสิ้นแล้ว  3) พื้นที่ปลูกข้าวนาปรัง ปี 2558/59 ผลการเพาะปลูกข้าวนาปรังตั้งแต่วันที่ 1 พ.ย. 58 – 9 มี.ค. 59 จำนวน 1.98 ล้านไร่ เก็บเกี่ยวแล้ว 1.35 ล้านไร่ เสียหาย 0.003 ล้านไร่  **มติ ครม. :** รับทราบตามที่ กษ. เสนอ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้รับทราบสถานการณ์น้ำและสามารถบริหารจัดการน้ำในช่วงฤดูแล้งปี 2558/59 เพื่อจะได้มีน้ำใช้ในการเพาะปลูกและทำการเกษตรต่อไป  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** ขอความเห็นชอบขยายระยะเวลาโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ  **สารัตถะ :** กนย. เสนอ ครม. พิจารณา ดังนี้  1. เห็นชอบผลการพิจารณาตามมติ กนย. โดยให้ขยายระยะเวลาดำเนินโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ ต่อไปอีก 1 ปี โดยให้ดำเนินการภายใต้กรอบวงเงินสินเชื่อเดิม (วงเงินสินเชื่อ 10,000 ล้านบาท) เพื่อให้สอดคล้องกับฤดูการผลิต และรอบปีบัญชีของสถาบันเกษตรกร โดยเริ่มตั้งแต่วันที่ 1 เม.ย. 2559 ถึง 31 มี.ค. 2560 ระยะเวลา จ่ายเงินกู้เริ่มตั้งแต่ 1 เม.ย. 2559 ถึง 31 ธ.ค. 2559 และกำหนดระยะเวลาชำระคืนเงินกู้ให้เสร็จสิ้น ไม่เกิน 12 เดือน ทั้งนี้ไม่เกินวันที่ 31 มี.ค. 2560  2. เห็นชอบผลการพิจารณาตามมติ กนย. โดยให้ธนาคารเพื่อการเกษตรและสหกรณ์การเกษตร (ธ.ก.ส.)  ตั้งงบประมาณเพิ่มเติมชดเชยดอกเบี้ยเงินกู้ให้แก่สถาบันเกษตรกร ร้อยละ 3 จำนวน 300 ล้านบาท และค่าใช้จ่ายเบี้ยประกันภัยในอัตราร้อยละ 0.5 เป็นเงิน 50 ล้านบาท รวมเป็นเงินทั้งสิ้น 350 ล้านบาท (สามร้อยห้าสิบล้านบาท) ทั้งนี้ การเบิกจ่ายงบประมาณให้เป็นไปตามข้อสังเกตของ สงป. โดยให้ ธ.ก.ส. ตั้งงบประมาณตามค่าใช้จ่ายที่จะเกิดขึ้นจริง ตามความจำเป็นและเหมาะสม โดยไม่รวมค่าใช้จ่ายชำระคืนเงินต้น  3. มอบหมายให้ กสส. ร่วมกับ ธ.ก.ส. ดำเนินการในส่วนที่เกี่ยวข้องต่อไป  โดยมีรายละเอียดสรุปได้ ดังนี้  1. สหกรณ์และกลุ่มเกษตรกร ที่เข้าร่วมโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกร เพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ แจ้งขอขยายเวลาการชำระเงินคืนโครงการฯ เนื่องจากสถานการณ์ราคายางในปัจจุบันยังไม่มีแนวโน้มที่ดีขึ้น ทำให้ยังมีความจำเป็นต้องใช้เงินกู้จำนวนดังกล่าว ประกอบกับมีข้อจำกัดต้องคืนเงินโครงการวันที่ 31 มี.ค. 2559 ทำให้สหกรณ์ไม่กล้าจะซื้อยางเข้าเก็บ เนื่องจากต้องเตรียมคืนเงินกู้ ถ้าซื้อยางแล้วขายในระยะสั้นก็จะขาดทุนเพราะเป็นระยะเวลายางออกสู่ตลาดจำนวนมาก การแก้ไขปัญหาขาดทุนคือซื้อยางในปัจจุบันเก็บสต๊อกไว้ขาย ในขณะที่ชาวสวนยางปิดกรีดยาง ซึ่งระยะนั้นจะเป็นระยะยางออกสู่ตลาดน้อยจึงคาดว่าราคายางก็จะสูงขึ้น  2. กษ. โดย กสส. ได้มีการประชุมหารือร่วมกับหน่วยงานที่เกี่ยวข้องเมื่อวันที่ 14 ม.ค. 2559 โดยมีหน่วยงานเข้าร่วมประชุมหารือ ประกอบด้วย กสก. ตส. สศก. สงป. กยท. ธ.ก.ส. และ สกช. เพื่อหาแนวทางการให้ความช่วยเหลือเพื่อบรรเทาความเดือดร้อนของเกษตรกรชาวสวนยาง เนื่องจากราคายางพารามีแนวโน้มลดลงอย่างต่อเนื่อง และเพื่อให้เกิดความต่อเนื่องในการสร้างความเข้มแข็งการดำเนินธุรกิจการรวบรวมหรือรับซื้อยางพาราจากเกษตรกรชาวสวนยางของสถาบันเกษตรกรโดยพิจารณาภายใต้ประเด็นสำคัญ ดังนี้  2.1 โครงการสนับสนุนสินเชื่อฯ (วงเงินสินเชื่อ 10,000 ล้านบาท) เป็นหนึ่งในมาตรการที่ช่วยเหลือและแก้ไขปัญหาราคายางพารา สถาบันเกษตรกรสามารถช่วยชะลออุปทานวัตถุดิบยางพาราในตลาด ในปีการผลิต 2557/2558 ในปริมาณรวมทั้งสิ้น 685,196.03 ตัน มูลค่า 26,175.32 ล้านบาท จากข้อมูลของสหกรณ์/กลุ่มเกษตรกร  รวม 707 แห่ง สมาชิกสหกรณ์และกลุ่มเกษตรกร ประมาณ 520,000 ราย ในพื้นที่ 57 จังหวัด  2.2 ที่ประชุมมีความเห็นร่วมกันว่าโครงการสนับสนุนสินเชื่อฯ (วงเงินสินเชื่อ 10,000 ล้านบาท)  ภายใต้แนวทางการพัฒนายางพาราทั้งระบบ เป็นโครงการที่มีความจำเป็นและเป็นประโยชน์ต่อเกษตรกรชาวสวนยาง  จึงมีมติเห็นชอบให้ดำเนินโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพาราต่อไปโดยให้ดำเนินการภายใต้โครงการเดิม (วงเงินสินเชื่อ 10,000 ล้านบาท) และขยายระยะเวลาสิ้นสุดโครงการจากเดิมในวันที่ 31 มี.ค. 2559 เป็นสิ้นสุดโครงการในวันที่ 31 มี.ค. 2560 เพื่อให้สอดคล้องกับฤดูการผลิตและรอบปีบัญชีของสถาบันเกษตรกรโดยให้กำหนดเบิกจ่ายเงินกู้ภายในวันที่ 31 ธ.ค. 2559  3. เนื่องจากเป็นเรื่องเร่งด่วน และเป็นโครงการฯ ที่ดำเนินการต่อเนื่อง และเป็นประโยชน์แก่เกษตรกรผู้ปลูกยางพารา รวมทั้งสถาบันเกษตรกรได้มีเงินทุนหมุนเวียนเพื่อรวบรวมยาง นายกรัฐมนตรี ในฐานะประธาน กนย.  จึงเห็นชอบให้ สศก. ในฐานะฝ่ายเลขานุการ กนย. ดำเนินการแจ้งเวียนกรรมการเพื่อสรุปเป็นมติคณะกรรมการ กนย. และนำเสนอความเห็นต่อนายกรัฐมนตรีในฐานนะประธาน กนย. เพื่อเห็นชอบให้นำเสนอ ครม. ต่อไป ซึ่งได้ดำเนินการแล้ว  4. คณะกรรมการ กนย. ได้มีมติเห็นชอบตามที่ กษ. โดย กสส. เสนอ ทั้งนี้ มีหน่วยงานให้ข้อคิดเห็นเพิ่มเติม ดังนี้  4.1 สศช. เห็นว่า ควรมีการเร่งดำเนินการตามมาตรการเสริมต่างๆ ของรัฐบาล อาทิ แนวทางการนำยางพาราไปใช้ในการดำเนินโครงการของส่วนราชการ เป็นต้น เพื่อเพิ่มมูลค่าการใช้ยางภายในประเทศ และช่วยให้เกิดการเชื่อมโยงของตลาดรับซื้อผลผลิตกับผู้ประกอบการแปรรูปยางภายในประเทศ ซึ่งจะเป็นช่องทางเลือกให้สถาบันเกษตรกรสามารถระบายยางในสต๊อกให้เสร็จสิ้นภายในระยะเวลาสิ้นสุดโครงการฯ และเพื่อให้สถาบันเกษตรกรสามารถชำระคืนเงินกู้ได้ครบตามกำหนด  4.2 สงป. มีข้อสังเกต ดังนี้  4.2.1 ขอให้ฝ่ายเลขานุการคณะกรรมการนโยบายยางธรรมชาติ ตรวจสอบคำว่า “ค่าใช้จ่ายเบี้ยประกันภัย” ในข้อเสนอครั้งนี้ เพื่อให้สอดคล้องกับรายละเอียดโครงการตามมติคณะรักษาความสงบแห่งชาติ เมื่อวันที่ 26 ส.ค. 2557 ใช้คำว่า “ค่าประกันวินาศภัยและบริหารโครงการ” เพื่อให้การอนุมัติและดำเนินโครงการเป็นไปตามวัตถุประสงค์ที่ตั้งไว้อย่างมีประสิทธิภาพ  4.2.2 ให้ ธ.ก.ส. เสนอตั้งงบประมาณตามค่าใช้จ่ายที่จะเกิดขึ้นจริง ตามความจำเป็นและเหมาะสม  โดยไม่รวมค่าใช้จ่ายชำระคืนเงินต้น  4.2.3 ฝ่ายเลขานุการ กนย. ได้ตรวจสอบข้อสังเกตของ สงป. ในรายละเอียดโครงการในส่วนที่ใช้คำว่า “ค่าประกันวินาศภัยและบริหารโครงการ” พบว่า ข้อความที่อยู่ในโครงการที่เสนอคณะรักษาความสงบแห่งชาติ เมื่อวันที่ 26 ส.ค. 2557 คือ “ค่าใช้จ่ายเบี้ยประกันภัยและค่าบริหารโครงการฯ” โดยได้ประสาน กสส. ได้รับการชี้แจงเพิ่มเติมว่าอัตราคำนวณค่าเบี้ยประกันภัยใช้อัตราการคำนวณในลักษณะเช่นเดียวกับโครงการรักษาเสถียรภาพราคายางพารา  ปี 2555 – 2557 โดยใช้อัตราการคำนวณของ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ได้มอบหมายให้บริษัททิพยประกันภัย จำกัด (มหาชน) เป็นผู้คำนวณในอัตรา เท่ากับร้อยละ 0.5 ของวงเงินกู้ โดยในส่วนเงินค่าใช้จ่ายในการบริหารโครงการฯ หน่วยงานที่เกี่ยวข้องจะเจียดจ่ายจากงบประมาณปกติ จึงสรุปเป็นมติคณะกรรมการ กนย. ได้ดังนี้  4.2.3.1 เห็นชอบให้ขยายระยะเวลาดำเนินโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ ต่อไปอีก 1 ปี โดยให้ดำเนินการภายใต้กรอบวงเงินสินเชื่อเดิม (วงเงินสินเชื่อ 10,000 ล้านบาท) เพื่อให้สอดคล้องกับฤดูการผลิต และรอบปีบัญชีของสถาบันเกษตรกร โดยเริ่มตั้งแต่วันที่ 1 เม.ย. 2559 ถึง 31 มี.ค. 2560 ระยะเวลาจ่ายเงินกู้เริ่มตั้งแต่ 1 เม.ย. 2559 ถึง 31 ธ.ค. 2559 และกำหนดระยะเวลาชำระคืนเงินกู้ให้เสร็จสิ้นไม่เกิน 12 เดือน  ทั้งนี้ไม่เกินวันที่ 31 มี.ค. 2560  4.2.3.2 เห็นชอบให้ ธ.ก.ส. ตั้งงบประมาณเพิ่มเติมชดเชยดอกเบี้ยเงินกู้ให้แก่สถาบันเกษตรกร ร้อยละ 3 จำนวน 300 ล้านบาท และค่าใช้จ่ายเบี้ยประกันภัยในอัตราร้อยละ 0.5 เป็นเงิน 50 ล้านบาท รวมเป็นเงินทั้งสิ้น 350 ล้านบาท (สามร้อยห้าสิบล้านบาท) ทั้งนี้ การเบิกจ่ายงบประมาณให้เป็นไปตามข้อสังเกตของ สงป.  โดยให้ ธ.ก.ส. ตั้งงบประมาณตามค่าใช้จ่ายที่จะเกิดขึ้นจริง ตามความจำเป็นและเหมาะสม โดยไม่รวมค่าใช้จ่ายชำระคืนเงินต้น  4.2.3.3 มอบหมายให้ กสส. ร่วมกับ ธ.ก.ส. ดำเนินการในส่วนที่เกี่ยวข้องต่อไป  **มติ ครม. :** เห็นชอบตามที่ กนย. เสนอ | **หน่วยงานที่รับผิดชอบ** : กนย./กษ. (กสส.)  **ประโยชน์ที่ได้รับ :**  โครงการฯ ดังกล่าวเป็นหนึ่งในมาตรการที่ช่วยเหลือและแก้ไขปัญหาราคายางพาราสถาบันเกษตรกรสามารถช่วยชะลออุปทานวัตถุดิบยางพาราในตลาด  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** ขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวกับการดำเนินงานตามโครงการมาตรการส่งเสริมความเป็นอยู่ระดับตำบลเฉพาะโครงการที่จะต้องขอใช้พื้นที่เพื่อดำเนินโครงการ  **สารัตถะ :** มท. เสนอ ครม. พิจารณาอนุมัติขยายระยะเวลาการดำเนินการตามโครงการมาตรการส่งเสริมความเป็นอยู่ระดับตำบล เฉพาะโครงการที่จะต้องขอใช้พื้นที่ (ป่าสงวนแห่งชาติและที่ดินในเขตอุทยานแห่งชาติ) จากหน่วยงานที่มีหน้าที่พิจารณาตามกฎหมาย โดยขอแก้ไขมติ ครม. เมื่อวันที่ 24 พ.ย. 2558 ในส่วนที่กำหนดให้ดำเนินการและเบิกจ่ายงบประมาณตามโครงการดังกล่าวให้แล้วเสร็จ **จาก** “ภายในวันที่ 31 มี.ค. 2559 **เป็น** “ภายในวันที่ 30 ก.ย. 2559”  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 1 และ 8 ก.ย. 2558 และวันที่ 6 ต.ค. 2558 เห็นชอบให้ดำเนินมาตรการส่งเสริมความเป็นอยู่ระดับตำบล และจัดสรรงบประมาณให้ระดับตำบล ตำบลละ 5 ล้านบาท วงเงิน 36,275 ล้านบาท และให้นับรวมโครงการตามมาตรการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็ง อย่างยั่งยืน และการจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกรตามมาตรการสำคัญเร่งด่วน  เพื่อช่วยเหลือเกษตรกรที่ไม่ซ้ำซ้อนกันด้วย ทั้งนี้ เมื่อจังหวัดและ มท. ยืนยันว่าโครงการต่างๆ ภายใต้ 3 มาตรการ ไม่มีความซ้ำซ้อนกันก็ให้ สงป. จัดสรรงบประมาณสำหรับ 3 มาตรการดังกล่าว ในวงเงินรวมไม่เกิน 39,743.7763 ล้านบาท โดยให้ มท. ดำเนินการและเร่งรัดการใช้จ่ายเงินให้แล้วเสร็จภายในวันที่ 31 ธ.ค. 2558  2. ครม. ได้มีมติเมื่อวันที่ 13 ต.ค. 2558 อนุมัติให้ขยายระยะเวลาการเบิกจ่ายงบประมาณเกี่ยวกับ การดำเนินงานตามาตรการส่งเสริมความเป็นอยู่ระดับตำบลให้แล้วเสร็จจาก “ภายในวันที่ 31 ธ.ค. 2558” เป็น “ภายในวันที่ 31 ม.ค. 2559”  3. ครม. ได้มีมติเมื่อวันที่ 24 พ.ย. 2558 อนุมัติให้ขยายระยะเวลาการเบิกจ่ายงบประมาณเกี่ยวกับการำเนินงานตามมาตรการส่งเสริมความเป็นอยู่ระดับตำบลให้แล้วเสร็จจาก “ภายในวันที่ 31 ม.ค. 2559” เป็น “ภายวันที่  31 มี.ค. 2559”  4. มท. รายงานว่า ได้เร่งรัดการดำเนินการตามส่งเสริมความเป็นอยู่ระดับตำบล (ตำบลละ 5 ล้านบาท)  อย่างต่อเนื่องและจากการดำเนินการพบปัญหากรณีการขอใช้พื้นที่ในเขตป่าสงวนแห่งชาติ และการขอใช้พื้นที่ในเขตอุทยานแห่งชาติ เนื่องจากการดำเนินโครงการดังกล่าวเป็นไปตามความต้องการของประชาชนในพื้นที่ การทำโครงการจึงต้องดำเนินการในเขตพื้นที่ดังกล่าว ไม่สามารถใช้พื้นที่อื่นได้ ซึ่งกระบวนการในการขอใช้พื้นที่ในเขตป่าสงวนแห่งชาติ และการขอใช้พื้นที่ในเขตอุทยานแห่งชาติ จะมีขั้นตอนและกระบวนการพิจารณาของส่วนราชการที่แตกต่างกัน ดังนี้  4.1 ที่ดินในเขตป่าสงวนแห่งชาติ ตาม พ.ร.บ. ป่าสงวนแห่งชาติ พ.ศ. 2507 มาตรา 13 ทวิ บัญญัติให้ กรมป่าไม้กำหนดขั้นตอนระยะเวลาดำเนินการ เริ่มตั้งแต่การยื่นขอใช้พื้นที่ การนัดเจ้าหน้าที่เพื่อทำการตรวจสอบเขตพื้นที่ร่วมกันของเจ้าหน้าที่ การตรวจสอบผลกระทบที่จะเกิดขึ้น จนถึงขั้นตอนการส่งเรื่องให้กรมป่าไม้เพื่อพิจารณา  รวมต้องใช้ระยะเวลาประมาณ 52 วันต่อโครงการ  4.2 ที่ดินในเขตอุทยานแห่งชาติ ตาม พ.ร.บ. อุทยานแห่งชาติ พ.ศ. 2504 มาตรา 19 บัญญัติให้ กรมอุทยานแห่งชาติ สัตว์ป่า และพันธุ์พืช กำหนดขั้นตอนระยะเวลาดำเนินการตั้งแต่การยื่นขอใช้พื้นที่ การตรวจสอบพื้นที่โดยสำนักบริหารพื้นที่อนุรักษ์ การจัดทำผัง การขอความเห็นของหัวหน้าอุทยานแห่งชาติ การจัดทำผลกระทบ  เพื่อรวบรวมส่งเรื่องให้กรมอุทยานแห่งชาติ สัตว์ป่า และพันธุ์พืช พิจารณา ซึ่งโดยรวมต้องใช้ระยะเวลาประมาณ 30 วัน ต่อโครงการ  ทั้งนี้ เมื่อโครงการได้รับการพิจารณาให้ใช้พื้นที่เพื่อดำเนินโครงการแล้ว อำเภอจะต้องดำเนินการจัดซื้อจัดจ้าง และใช้เวลาดำเนินการจนแล้วเสร็จ  5. จากการสำรวจโครงการที่จะต้องขออนุญาตใช้พื้นที่เพื่อดำเนินโครงการ ดังนี้  5.1 ที่ดินในเขตป่าสงวนแห่งชาติ มีจังหวัดที่ขอใช้พื้นที่ 9 จังหวัด จำนวน 472 โครงการ งบประมาณ 155,298,879 บาท ประกอบด้วยจังหวัดลำปาง 46 โครงการ จังหวัดตรัง 1 โครงการ จังหวัดนครราชสีมา  20 โครงการ จังหวัดน่าน 257 โครงการ จังหวัดแม่ฮ่องสอน 1 โครงการ จังหวัดเพชรบูรณ์ 82 โครงการ  จังหวัดประจวบคีรีขันธ์ 5 โครงการ จังหวัดนครสวรรค์ 4 โครงการ และจังหวัดเชียงใหม่ 56 โครงการ  5.2 ที่ดินในเขตอุทยานแห่งชาติ มีจังหวัดที่ขอใช้พื้นที่ 9 จังหวัด จำนวน 98 โครงการ งบประมาณ 33,977,315 บาท ประกอบด้วยจังหวัดลำปาง 9 โครงการ จังหวัดตรัง 1 โครงการ จังหวัดนครราชสีมา 42 โครงการ จังหวัดน่าน 34 โครงการ จังหวัดสุราษฎร์ธานี 1 โครงการ จังหวัดสกลนคร 1 โครงการ จังหวัดกาฬสินธุ์ 1 โครงการ จังหวัดสตูล 1 โครงการ และจังหวัดเชียงใหม่ 8 โครงการ  โดย มท. ได้แจ้งประสานขอความอนุเคราะห์กรมป่าไม้ และกรมอุทยานแห่งชาติ สัตว์ป่า และพันธุ์พืช  ในการพิจารณาการขอใช้พื้นที่เพื่อดำเนินโครงการฯ ปัจจุบันยังมิได้รับการพิจารณาอนุญาต  **มติ ครม. :** อนุมัติตามที่ มท. เสนอ | **หน่วยงานที่รับผิดชอบ** : มท./กษ. (สผง.สป.กษ./กสก./กสส.)  **ประโยชน์ที่ได้รับ :**  เพื่อประโยชน์ในการคุ้มครองและดูแลรักษาอุทยานแห่งชาติ หรือการศึกษา หรือวิจัยทางวิชาการ หรือเพื่ออำนวยความสะดวก ในการทัศนาจรหรือการพักอาศัย หรือเพื่ออำนวยความปลอดภัย  หรือให้ความรู้แก่ประชาชน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** การขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวข้องกับการดำเนินงานตามโครงการมาตรการส่งเสริมความเป็นอยู่ระดับตำบล และมติคณะรัฐมนตรีเมื่อวันที่ 5 มกราคม 2559 ในส่วนที่เกี่ยวข้องกับโครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน และสนับสนุนการจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกรตามมาตรการสำคัญเร่งด่วน เพื่อช่วยเหลือเกษตรกร  **สารัตถะ :** มท. เสนอ ครม. พิจารณา ดังนี้  1. อนุมัติให้ขยายระยะเวลาดำเนินการโครงการมาตรการส่งเสริมความเป็นอยู่ระดับตำบล โครงการสำคัญเร่งด่วนเพื่อช่วยเหลือเกษตรกรและความยากจนในการเสริมสร้างความเข้มแข็งอย่างยั่งยืน เฉพาะโครงการที่ได้มี การก่อหนี้ผูกพันจนถึงขั้นจองเงินในระบบ PO (Purchase Order) ภายในวันที่ 31 มี.ค. 2559 โดย**แก้ไขมติคณะรัฐมนตรีเมื่อวันที่ 24 พ.ย. 2558** และ**วันที่ 5 ม.ค. 2559** ซึ่งกำหนดให้การดำเนินโครงการและเบิกจ่ายงบประมาณ **จาก “ให้แล้วเสร็จภายในวันที่ 31 มี.ค. 2559” เป็น “ให้การดำเนินโครงการและเบิกจ่ายงบประมาณให้แล้วเสร็จตามสัญญา** (คาดว่าจะไม่เกินเดือนมิถุนายน 2559)**”**  2. ขอความเห็นชอบให้ มท. กรมบัญชีกลาง และส่วนราชการที่เกี่ยวข้องหาแนวทางการดำเนินงานการบริหารจัดการทรัพย์สินที่เกิดจากมาตรการฯ การใช้ประโยชน์การบำรุงรักษา รวมถึงการโอนทรัพย์สินให้ส่วนราชการเพื่อให้เกิดประโยชน์สูงสุดต่อทางราชการ  3. อนุมัติให้ขยายระยะเวลาการเบิกจ่ายในส่วนของค่าใช้จ่ายบริหารจัดการโครงการตามมาตรการส่งเสริมความเป็นอยู่ระดับตำบล (ตำบลละ 5 ล้านบาท) และโครงการสำคัญเร่งด่วนเพื่อช่วยเหลือเกษตรกรและคนยากจนใน การเสริมสร้างความเข้มแข็งอย่างเข้มแข็งอย่างยั่งยืนได้จนถึงเสร็จสิ้นโครงการ รวมถึงการติดตามประเมินผลโครงการ ซึ่งจะต้องดำเนินการภายหลังเสร็จสิ้นการดำเนินโครงการตามสัญญา  โดยมีรายละเอียดสรุปได้ ดังนี้  1. ครม. มีมติ (5 ม.ค. 2559) อนุมัติให้ขยายระยะเวลาดำเนินโครงการและเบิกจ่ายงบประมาณตามโครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน และการสนับสนุน การจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกรให้แล้วเสร็จภายในวันที่ 31 ม.ค. 2559  2. ผลการดำเนินการโครงการตามมาตรการส่งเสริมความเป็นอยู่ระดับตำบล (ตำบลละ 5 ล้านบาท) วงเงิน จำนวน 36,275 ล้านบาท สรุปได้ดังนี้  **สถานะ** ผลการเบิกจ่าย **จำนวน** 11,946.32 ล้านบาท **คิดเป็นร้อยละ** 32.95  **สถานะ** ก่อหนี้ผูกพัน **จำนวน** 27,937.88 ล้านบาท **คิดเป็นร้อยละ 77.01**  ที่เหลืออยู่ระหว่างดำเนินการ ซึ่งคาดว่าจะดำเนินการหาตัวผู้รับจ้างได้ทันภายในวันที่ 31 มี.ค. 2559 ยกเว้นกรณีที่มีปัญหาเรื่องการขออนุญาตใช้พื้นที่จากกรมป่าไม้ และกรมอุทยานแห่งชาติ สัตว์ป่าและพันธุ์พืช สำหรับโครงการ ที่หาตัวผู้รับจ้างได้แล้วบางโครงการระยะเวลาตามสัญญาจ้างเกินวันที่ 31 ม.ค. 2559 ซึ่งเป็นผลสืบเนื่องจาก  2.1 ในขั้นตอนการจัดหาโดยวิธีประกวดราคาอิเล็กทรอนิกส์ (e-bidding)/สอบราคา ซึ่งต้องใช้ระยะเวลา ในการดำเนินการ  2.2 การดำเนินโครงการก่อสร้างที่มีเนื้องานคอนกรีตเป็นหลักจะต้องบ่มคอนกรีตที่กำหนดในรูปแบบ และรายการ ซึ่งต้องใช้เวลาอย่างน้อย 28 วัน ตามข้อสังเกตของสำนักงานการตรวจเงินแผ่นดิน  2.3 การกำหนดระยะเวลาในสัญญาจะต้องดำเนินการตามมาตรฐานวิชาช่าง  3. ผลการดำเนินงานโครงการตามโครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน ซึ่งได้รับการจัดสรรงบประมาณจาก สงป. วงเงิน จำนวน 3,212,968,794 บาท โดยดำเนินการแล้วเสร็จ 14 จังหวัด ได้แก่ เพชรบุรี นราธิวาส เพชรบูรณ์ นครราชสีมา ชลบุรี นนทบุรี สมุทรสาคร นครสวรรค์ ปัตตานี สมุทรปราการ ภูเก็ต ยโสธร ระนอง และอุตรดิตถ์ สรุปได้ดังนี้  **สถานะ** ผลการเบิกจ่าย **จำนวน** 1,856 ล้านบาท **คิดเป็นร้อยละ** 57.98  **สถานะ** ก่อหนี้ผูกพัน **จำนวน** 2,323.95 ล้านบาท **คิดเป็นร้อยละ** 72.60  4. ผลการดำเนินงานตามโครงการสนับสนุนการจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกรตามมาตรการสำคัญเร่งด่วนเพื่อช่วยเหลือเกษตรกร ซึ่งได้รับการจัดสรรงบประมาณจาก สงป. จำนวน 254,280,500 บาท โดยดำเนินการแล้วเสร็จ 3 จังหวัด ได้แก่ กาญจนบุรี พระนครศรีอยุธยา และประจวบคีรีขันธ์ สรุปได้ดังนี้  **สถานะ** ผลการเบิกจ่ายทั้งหมด **จำนวน** 121.72 ล้านบาท **คิดเป็นร้อยละ** 47.87  **สถานะ** ก่อหนี้ผูกพัน **จำนวน** 156.39 ล้านบาท **คิดเป็นร้อยละ** 61.50  5. มท.ได้ทำความตกลงกับสำนักงานสถิติแห่งชาติในการติดตามประเมินผลโครงการตามมาตรการดังกล่าว  และกรมการปกครองได้จัดทำโครงการประกวดตำบลซึ่งมีผลการดำเนินงานมาตรการส่งเสริมความเป็นอยู่ระดับตำบลดีเด่น โดยการดำเนินงานจะต้องดำเนินการหลังจากที่โครงการเสร็จสิ้นแล้ว สำหรับการเบิกจ่ายงบบริหารตามโครงการตามมาตรการส่งเสริมความเป็นอยู่ระดับตำบล จำนวน 187.187 ล้านบาท และโครงการตามมาตรการสำคัญเร่งด่วน เพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน จำนวน 12 ล้านบาท เนื่องจากจังหวัดและอำเภอมีความจำเป็นต้องเร่งดำเนินการโครงการ ทำให้การเบิกจ่ายในส่วนของงบบริหารไม่สามารถดำเนินการให้ แล้วเสร็จภายในวันที่ 31 มี.ค. 2559  6. จากการประสานกับ สงป. แจ้งว่ากรณีที่มติคณะรัฐมนตรีที่กำหนดให้ทั้ง 3 มาตรการ ดำเนินโครงการ และเบิกจ่ายงบประมาณตามโครงการดังกล่าวให้แล้วเสร็จภายใน วันที่ 31 มี.ค. 2559 หากโครงการใดที่ได้ก่อหนี้ผูกพันแล้ว แม้ว่าระยะเวลาดำเนินการจะเสร็จสิ้นหลังจากวันที่ 31 มี.ค. 2559 ก็สามารถดำเนินการได้ โดยให้รายงานให้ สงป. ทราบแต่จากการประสานกับกรมบัญชีกลาง แจ้งว่ากรณีที่มีมติ ครม. ที่กำหนดให้ทั้ง 3 มาตรการให้ดำเนินการ และเบิกจ่ายให้แล้วเสร็จภายในวันที่ 31 มี.ค. 2559 หมายถึงส่วนราชการจะต้องดำเนินการ/เบิกจ่ายให้แล้วเสร็จภายในวันที่ 31 มี.ค. 2559  **มติ ครม. :** อนุมัติและเห็นชอบทั้ง 3 ข้อ ตามที่ มท. เสนอ | **หน่วยงานที่รับผิดชอบ** : มท./กษ. (สผง.สป.กษ.)  **ประโยชน์ที่ได้รับ :**  เพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** แผนพัฒนาจังหวัด แผนพัฒนากลุ่มจังหวัด (พ.ศ. 2557 – 2560) ฉบับทบทวนใหม่ (รอบปี พ.ศ. 2560) แผนปฏิบัติราชการประจำปีของจังหวัด แผนปฏิบัติราชการประจำปีของกลุ่มจังหวัด และคำของบประมาณของจังหวัดและกลุ่มจังหวัด ประจำปีงบประมาณ พ.ศ. 2560  **สารัตถะ :** เลขาธิการ ก.พ.ร. กรรมการและเลขานุการ ก.น.จ. เสนอ ครม. พิจารณาให้ความเห็นชอบ ดังนี้  1. แผนพัฒนาจังหวัด จำนวน 76 จังหวัด และแผนพัฒนากลุ่มจังหวัด จำนวน 18 กลุ่มจังหวัด  (พ.ศ. 2557-2560) ฉบับทบทวนใหม่ (รอบปี พ.ศ. 2560)  2. แผนปฏิบัติราชการประจำปีของจังหวัด 76 จังหวัด และแผนปฏิบัติราชการประจำปีของกลุ่มจังหวัด  18 กลุ่มจังหวัด และคำของบประมาณของจังหวัดและกลุ่มจังหวัด 76 จังหวัด 18 กลุ่มจังหวัด ประจำปีงบประมาณ พ.ศ. 2560  โดยมีรายละเอียดสรุปได้ ดังนี้  1. ครม. มีมติเมื่อวัน 10 มี.ค. 2558 เห็นชอบในหลักการแผนพัฒนาจังหวัดและแผนพัฒนากลุ่มจังหวัด 4 ปี (พ.ศ. 2557-2560) ฉบับทบทวน และคำของบประมาณของจังหวัด ประจำปีงบประมาณ พ.ศ. 2559  ตามมติ ก.น.จ ตามที่เลขาธิการ ก.พ.ร. กรรมการและเลขานุการ ก.น.จ. เสนอ  2. ก.น.จ. รายงานว่า ในการประชุมครั้งที่ 3/2558 ได้มีมติเห็นชอบนโยบายหลักเกณฑ์ และวิธีการในการจัดทำแผนพัฒนาจังหวัด แผนพัฒนากลุ่มจังหวัด (พ.ศ. 2557 – 2560) ฉบับทบทวนใหม่ (รอบปี พ.ศ. 2560) และหลักเกณฑ์และแนวทางการกำหนดกรอบการจัดสรรงบประมาณจังหวัดและกลุ่มจังหวัด ประจำปีงบประมาณ  พ.ศ. 2560 เพื่อให้จังหวัดและกลุ่มจังหวัดใช้เป็นแนวทางในการจัดทำแผนพัฒนาจังหวัด แผนพัฒนากลุ่มจังหวัดฯ และจัดทำแผนปฏิบัติราชการประจำปี และคำของบประมาณ ประจำปี พ.ศ. 2560  3. ภายหลังจากที่จังหวัดและกลุ่มจังหวัดได้ดำเนินการตามมติ ก.น.จ. ข้างต้นแล้ว จึงได้นำเสนอ อ.ก.น.จ.  ด้านแผนและด้านงบประมาณ พิจารณา กลั่นกรอง ในการประชุมครั้งที่ 1/2559 ซึ่งมีรองนายกรัฐมนตี  (นายวิษณุ เครืองาม) เป็นประธาน ก่อนนำเสนอ ก.น.จ. พิจารณาเห็นชอบ  4. ก.น.จ. ในการประชุมครั้งที่ 1/2559 ได้พิจารณาเห็นชอบแผนพัฒนาจังหวัด แผนพัฒนากลุ่มจังหวัด  (พ.ศ. 2557 – 2560) ฉบับทบทวนใหม่ (รอบปี พ.ศ. 2560) และจัดทำแผนปฏิบัติราชการประจำปี และคำของบประมาณของจังหวัดและกลุ่มจังหวัด ประจำปีงบประมาณ พ.ศ. 2560 ตามที่ อ.ก.น.จ. ด้านแผนและด้านงบประมาณเสนอซึ่งในการประชุมดังกล่าว ที่ประชุมมีมติ ดังนี้  4.1) **เห็นชอบกับแผนพัฒนาจังหวัด จำนวน 76 จังหวัดและแผนกลุ่มจังหวัด จำนวน 18 กลุ่มจังหวัด**  4.2) **เห็นชอบแผนปฏิบัติราชการประจำปีของจังหวัด 76 จังหวัด และแผนปฏิบัติราชการประจำปีของกลุ่มจังหวัด 18 กลุ่มจังหวัด ประจำปีงบประมาณ พ.ศ. 2560** ประกอบด้วย  (1) **คำของบประมาณของจังหวัดและกลุ่มจังหวัดประจำปีงบประมาณ พ.ศ. 2560 ดังนี้**  งบประมาณจังหวัด (76 จังหวัด)  **โครงการ**  1) โครงการและงบประมาณที่เห็นสมควรได้รับการสนับสนุนภายในกรอบวงเงิน 2,278 โครงการ**งบประมาณ** 20,040,766,376 บาท  2) โครงการและงบประมาณที่เห็นสมควรได้รับการสนับสนุนภายเกินกรอบวงเงิน 2,972 โครงการ **งบประมาณ** 28,570,774,617 บาท  3) โครงการและงบประมาณที่ไม่เห็นสมควรสนับสนุน56โครงการ **งบประมาณ** 265,525,560บาท  งบประมาณกลุ่มจังกวัด (18 กลุ่มจังหวัด)  **โครงการ**  1) โครงการและงบประมาณที่เห็นสมควรได้รับการสนับสนุนภายในกรอบวงเงิน 251 โครงการ **งบประมาณ** 8,587,532,720 บาท  2) โครงการและงบประมาณที่เห็นสมควรได้รับการสนับสนุนภายเกินกรอบวงเงิน 314 โครงการ **งบประมาณ** 7,744,758,088 บาท  3)โครงการและงบประมาณที่ไม่เห็นสมควรสนับสนุน14 โครงการ **งบประมาณ** 325,791,380 บาท  อนึ่งโครงการที่เห็นสมควรได้รับการสนับสนุนเกินกรอบวงเงินข้างต้นเป็นโครงการที่สอดคล้องกับประเด็นยุทธศาสตร์จังหวัด/กลุ่มจังหวัด จะนำมาใช้สนับสนุนเพิ่มเติมตามลำดับความสำคัญ ในกรณีที่มีการพิจารณาต้นทุนต่อหน่วยของโครงการที่ได้รับการจัดสรรงบประมาณแล้วยังมีงบประมาณเหลืออยู่ หรือที่สำรองไว้ในกรณีที่มีการแปรญัตติงบประมาณเพิ่มเติม  (2) **โครงการของกระทรวง กรม ตามแผนพัฒนาจังหวัด/กลุ่มจังหวัด และแผนปฏิบัติราชการประจำปีของจังหวัด/กลุ่มจังหวัด ประจำปี งบประมาณ พ.ศ. 2560** จำนวน 8,001 โครงการ **งบประมาณ** 465,516,119,373 บาท โดย มท.  (3) **โครงการขององค์กรปกครองส่วนท้องถิ่น (อปท.)ตามแผนพัฒนาจังหวัด/กลุ่มจังหวัด และแผนปฏิบัติราชการประจำปีของจังหวัด/กลุ่มจังหวัด ประจำปี งบประมาณ พ.ศ. 2560** จำนวน 4,029 โครงการ งบประมาณ 36,175,147,422 บาท  5. นายกรัฐมนตรีในฐานะประธาน ก.น.จ. อนุมัติให้นำเรื่องแผนพัฒนากลุ่มจังหวัด (พ.ศ. 2557 – 2560)  ฉบับทบทวนใหม่ (รอบปี พ.ศ. 2560) แผนปฏิบัติราชการประจำปีของจังหวัด แผนปฏิบัติราชการประจำปีของกลุ่มจังหวัด และคำของบประมาณของจังหวัดและกลุ่มจังหวัด ประจำปีงบประมาณ พ.ศ. 2560 เสนอ ครม.เพื่อให้ความเห็นชอบ  **มติ ครม. :** เห็นชอบในหลักการตามที่เลขาธิการ ก.พ.ร. กรรมการและเลขานุการคณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) เสนอ | **หน่วยงานที่รับผิดชอบ** : ก.น.จ./กษ. (สผง. สป.กษ.)  **ประโยชน์ที่ได้รับ :**  เพื่อให้เป็นไปตามปฏิทินงบประมาณรายจ่ายประจำปีงบประมาณ พ.ศ. 2560 ในกำหนดส่งคำของบประมาณของจังหวัดและกลุ่มจังหวัด ให้สำนักงบประมาณ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** ร่างพระราชบัญญัติเขตเศรษฐกิจพิเศษ พ.ศ. ....  **สารัตถะ :** อก. เสนอ ครม. พิจารณาอนุมัติหลักการร่างพระราชบัญญัติเขตเศรษฐกิจพิเศษ พ.ศ. .... ซึ่งปรับปรุง ร่างพระราชบัญญัติที่ สคก. ตรวจพิจารณาแล้ว โดยมีสาระสำคัญเป็นการกำหนดให้มีกฎหมายว่าด้วยเขตเศรษฐกิจพิเศษ เพื่อกำหนดหลักเกณฑ์และวิธีการในการจัดตั้งและบริหารจัดการเขตพื้นที่ที่กำหนดขึ้นเป็นการเฉพาะ ส่งเสริม สนับสนุน และอำนวยความสะดวก รวมทั้งให้สิทธิประโยชน์บางประการภายใต้เขตพื้นที่นั้น เพื่อประโยชน์ในการดำเนินการต่างๆ อันได้แก่ การอุตสาหกรรม การท่องเที่ยว การบริการ หรือการอื่นใด  โดยมีรายละเอียดสรุปได้ ดังนี้  1. รองนายกรัฐมนตรี (นายวิษณุ เครืองาม) สั่งและปฏิบัติราชการแทนนายกรัฐมนตรี ได้มอบหมายให้ สคก. พิจารณาและจัดทำกฎหมายว่าด้วยเขตเศรษฐกิจพิเศษซึ่งคณะกรรมการกฤษฎีกา (คณะพิเศษ) ได้พิจารณากฎหมายว่าด้วยเขตเศรษฐกิจพิเศษเสร็จแล้ว โดยยกเลิกกฎหมายว่าด้วยการนิคมอุตสาหกรรมแห่งประเทศไทย และจัดทำเป็น ร่างพระราชบัญญัติเขตเศรษฐกิจพิเศษ พ.ศ. .... **มีสาระสำคัญ ดังนี้**  (1) **การกำหนดเขตเศรษฐกิจพิเศษ**  - เขตเศรษฐกิจพิเศษมีฐานะเป็นนิติบุคคลที่เป็นหน่วยงานของรัฐ แต่ไม่เป็นส่วนราชการและไม่เป็นรัฐวิสาหกิจ  - กำหนดให้คณะรัฐมนตรีเป็นผู้อนุมัติเขตเศรษฐกิจตามข้อเสนอของคณะกรรมการนโยบายเขตเศรษฐกิจพิเศษ  - การจัดตั้ง เปลี่ยนแปลงเขต และยุบเลิกเขตเศรษฐกิจพิเศษให้ตราเป็นพระราชกฤษฎีกา  (2) **กลไกในการทำงาน**  2.1 **คณะกรรมการ**  2.1.1 คณะกรรมการนโยบายเศรษฐกิจพิเศษ  - นายกรัฐมนตรีเป็นประธาน และให้เลขาธิการสำนักงานฯ เป็นกรรมการและเลขานุการ  - คณะกรรมการฯ มีอำนาจหน้าที่เสนอแนะคณะรัฐมนตรีในการกำหนดนโยบายเกี่ยวกับ เขตเศรษฐกิจพิเศษ เสนอแนะคณะรัฐมนตรีในการตราหระราชกฤษฎีกาจัดตั้งเขตเศรษฐกิจพิเศษแต่ละเขต ออกระเบียบเพื่อกำหนดหลักเกณฑ์และวิธีการในเรื่องต่างๆ ตามที่กำหนดไว้ในพระราชบัญญัตินี้  2.1.2 คณะกรรมการบริหาร  - ประธานกรรมการบริหาร ผู้ว่าการเขตเศรษฐกิจพิเศษ ผู้ว่าราชการจังหวัดหรือผู้ว่าราชการกรุงเทพมหานคร ที่เขตเศรษฐกิจพิเศษ ควบคุมการบริหารงานและการดำเนินการของเขตเศรษฐกิจพิเศษ  2.2 **สำนักงานคณะกรรมการนโยบายเขตเศรษฐกิจพิเศษ**  - สำนักงานฯ มีฐานะเป็นนิติบุคคลที่เป็นหน่วยงานของรัฐแต่ไม่เป็นส่วนราชการหรือรัฐวิสาหกิจ  - รับผิดชอบในงานธุรการของคณะกรรมการนโยบาย ศึกษา วิจัย เตรียมการและเสนอแนะกิจกรรมต่างๆ ศึกษาความเหมาะสมของพื้นที่ที่จะกำหนดให้เป็นเขตเศรษฐกิจพิเศษ แนวทางในการพัฒนาพื้นที่เขตเศรษฐกิจพิเศษ ตลอดจนผลกระทบและแนวทางหรือมาตรการป้องกัน แก้ไขหรือเยียวยาผลกระทบดังกล่าว  - รายได้ของสำนักงานได้รับให้ตกเป็นของสำนักงานฯ และเมื่อได้หักค่าใช้จ่ายต่างๆ สำหรับ การดำเนินงานและค่าภาระต่างๆ ที่เหมาะสม  (3) **การบริหารเขตเศรษฐกิจ**  - กำหนดให้มีผู้ว่าการเขตเศรษฐกิจพิเศษซึ่งคณะกรรมการบริหารแต่งตั้งทำหน้าที่รับผิดชอบการบริหารกิจการของเขตเศรษฐกิจพิเศษ และออกระเบียบในการบริหารกิจการของเขตเศรษฐกิจพิเศษ รวมทั้งระเบียบและ วิธีปฏิบัติงานของพนักงานหรือลูกจ้างของเจตเศรษฐกิจพิเศษ  (4) **การบริหารจัดการที่ดิน**  - **กรณีทั่วไป** (ที่ดินของเอกชน) ได้มาโดยวิธีการจัดซื้อ การเช้าซื้อ การเช่า การแลกเปลี่ยน หรือการเวนคืน  - การเช่าที่ดินหรืออสังหาริมทรัพย์จากบุคคลอื่น ให้ทำสัญญาเช่าเป็นระยะเวลาคราวหนึ่งไม่น้อยกว่า 50 ปี  - **กรณีที่มีความจำเป็น**เขตเศรษฐกิจพิเศษสามารถดำเนินการถมทะเลเพื่อให้ได้มาซึ่งที่ดินได้ตามกฎหมายว่าด้วยการถมทะเล  - **ที่ดินที่เป็นสาธารณสมบัติของแผ่นดิน** ดังนี้  - ที่ดินอันเป็นสาธารณสมบัติของแผ่นดินสำหรับพลเมืองใช้ร่วมกันที่พลเมืองเลิกใช้ประโยชน์ในที่ดินนั้นแล้ว หรือได้เปลี่ยนสภาพจากการเป็นที่ดินสำหรับพลเมืองใช้ร่วมกันแล้ว  - ที่ดินอันเป็นสาธารณสมบัติของแผ่นดินสำหรับพลเมืองใช้ร่วมกันที่พลเมืองยังใช้ประโยชน์ในที่ดินนั้นอยู่ หรือยังไม่เปลี่ยนสภาพจากการเป็นที่ดินสำหรับพลเมืองใช้ร่วมกัน  - ที่ดินอันเป็นสาธารณสมบัติของแผ่นดินโดยเฉพาะ หรือที่ดินที่ได้สงวนหรือหวงห้ามไว้ตาม ความต้องการของทางราชการ  - ที่ดินอันเป็นสาธารณสมบัติของแผ่นดินที่เป็นที่ดินรกร้างว่างเปล่า หรือที่ดินซึ่งมีผู้เวนคืนหรือทอดทิ้งหรือกลับมาเป็นของแผ่นดินโดยประการอื่นตามประมวลกฎหมายที่ดิน  - **ที่ดินในเขตปฏิรูปที่ดิน และที่ดินในเขตป่าไม้ถาวรหรือเขตป่าสงวนแห่งชาติ**  - กรณีที่ดินในเขตปฏิรูปที่ดิน ให้สำนักงานปฏิรูปที่ดินนำส่งที่ดินที่ยังไม่ได้ดำเนินการปฏิรูปที่ดิน ให้แก่ผู้ว่าการเขตเศรษฐกิจพิเศษ โดยให้พระราชกฤษฎีกาจัดตั้งเขตเศรษฐกิจพิเศษมีผลเป็นการเพิกถอนเขตปฏิรูปที่ดินสำหรับที่ดินส่วนนั้น  - สำหรับกรณีที่ดินในเขตป่าไม้ถาวรตามมติ ครม. เฉพาะเมื่อ ครม. ได้มีมติโดยชัดแจ้งให้เพิกถอน เขตป่าไม้ถาวรในส่วนนั้น  - **ที่ธรณีสงฆ์** เมื่อเขตเศรษฐกิจพิเศษได้รับความยินยอมจากวัดและมหาเถรสมาคมไม่ขัดข้อง  และเขตเศรษฐกิจพิเศษได้จ่ายค่าผาติกรรมให้แก่วัดตามที่มหาเถรสมาคมกำหนดแล้ว  (5) **การดำเนินการในเขตเศรษฐกิจ**  - คณะกรรมการบริหารจะต้องดำเนินการ ดังนี้  - จัดทำแผนผังและรายการประกอบแผนผัง ได้แก่ แผนผังกำหนดประเภทการใช้ประโยชน์ที่ดิน แผนผังแสดงโครงข่ายกิจกรรมการสาธารณูปโภค แผนผังแสดงโครงข่ายคมนาคมและขนส่ง และ แผนผังแสดงที่โล่ง  - จัดทำแผนปฏิบัติการเพื่อจัดให้มีสิ่งอำนวยความสะดวกภายในพื้นที่เขตเศรษฐกิจพิเศษ  ระบบสาธารณูปโภค เช่น ถนน ท่อระบายน้ำ ไฟฟ้า ประปา เป็นต้น ระบบเทคโนโลยีสารสนเทศและการสื่อสาร  ระบบป้องกันอุบัติภัย และระบบควบคุมและขจัดมลภาวะ และการรักษาสิ่งแวดล้อม  - อำนาจในเขตเศรษฐกิจพิเศษ ได้แก่ อำนาจในการพัฒนาพื้นที่ภายในเขตเศรษฐกิจพิเศษ และอำนาจในการให้บริการแก่ผู้ประกอบการกิจการหรือที่อยู่อาศัยภายในเขตเศรษฐกิจพิเศษ โดยกำหนดให้ผู้ว่าการเขตเศรษฐกิจพิเศษเป็นผู้มีอำนาจอนุมัติ อนุญาต ออกใบอนุญาต หรือให้ความเห็นชอบ หรือเป็นผู้มีอำนาจในการรับจดทะเบียนหรือรับแจ้งตามกฎหมาย  (6) **สิทธิประโยชน์ของเขตเศรษฐกิจพิเศษ**  - **สิทธิในการถือกรรมสิทธิ์ที่ดินหรืออสังหาริมทรัพย์อื่นของคนต่างด้าวโดยไม่ต้องได้รับอนุญาตตามประมวลกฎหมายที่ดิน**  - สิทธิในการนำคนต่างด้าวเข้ามาและอาศัยอยู่ในราชอาณาจักร  - สิทธิในการได้รับยกเว้นค่าธรรมเนียมพิเศษตามกฎหมายว่าด้วยการส่งเสริมการลงทุน  - สิทธิที่จะได้รับยกเว้นหรือลดหย่อนภาษีอากร และ  - สิทธิประโยชน์อื่น  (7) **รายได้ของเขตเศรษฐกิจพิเศษ**  - รายได้ที่เขตเศรษฐกิจพิเศษได้รับจากการดำเนินกิจการในปีหนึ่งๆ ให้ตกเป็นของเขตเศรษฐกิจพิเศษและเมื่อได้หักค่าใช้จ่ายต่างๆ สำหรับการดำเนินกิจการและภาระต่างๆ ที่เหมาะสม  - เงินสำรองของเขตเศรษฐกิจพิเศษ ประกอบด้วยเงินสำรองธรรมดาซึ่งตั้งไว้เผื่อขาด เงินสำรองเพื่อขยายกิจการ เงินสำรองเพื่อไถ่ถอนหนี้ และเงินสำรองอื่นเพื่อความประสงค์แต่ละอย่างโดยเฉพาะ ตามที่คณะกรรมการบริหารจะเห็นสมควร  - ทรัพย์สินของเขตเศรษฐกิจพิเศษไม่อยู่ในความรับผิดชอบแห่งการบังคับคดี  (8) **นิคมอุตสาหกรรม**  8.1 การจัดตั้งนิคมอุตสาหกรรม  - **จัดตั้งหรือขยายนิคมอุตสาหกรรมต้องได้รับใบอนุญาตจากคณะกรรมการนโยบายฯ**  - นิคมอุตสาหกรรมอาจจัดตั้งขึ้นในหรือนอกพื้นที่เขตเศรษฐกิจพิเศษ  - ผู้ขอรับใบอนุญาตให้อยู่ในนิคมอุตสาหกรรมต้องเป็นนิติบุคคล  8.2 หน้าที่ของผู้รับอนุญาต  - จัดให้มีสาธารณูปโภคและสิ่งอำนวยความสะดวก  - กรณีที่ผู้รับใบอนุญาตไม่ปฏิบัติตามพระราชบัญญัตินี้หรือเงื่อนไขที่กำหนดไว้ในใบอนุญาตให้ชำระเบี้ยปรับเป็นรายวันได้ไม่เกินวันละหนึ่งล้านบาท  - ต้องส่งเงินเข้ากองทุนบำรุงรักษาสาธารณูปโภคในนิคมอุตสาหกรรม  8.3 การโอนและเพิกถอนใบอนุญาตและการเลิกนิคมอุตสาหกรรม  - ผู้รับใบอนุญาตมีสิทธิโดนใบอนุญาตให้บุคคลอื่นได้  - หากผู้รับใบอนุญาตไม่ได้พัฒนาที่ดินภายใน 5 ปีนับแต่วันที่ได้รับใบอนุญาตให้เพิกถอนใบอนุญาตจัดตั้งนิคมอุตสาหกรรมนั้น  8.4 สิทธิประโยชน์ในนิคมอุตสาหกรรม  - ได้รับสิทธิประโยชน์เช่นเดียวกับเขตเศรษฐกิจพิเศษ  (9) **บทเฉพาะกาล**  - กำหนดให้**คณะกรรมการนโยบายเขตพัฒนาเศรษฐกิจพิเศษตามคำสั่ง คสช. ที่ 72/2557 เรื่อง** แต่งตั้งคณะกรรมการนโยบายเขตพัฒนาเศรษฐกิจพิเศษ ลงวันที่ 19 มิ.ย. 2557 **ทำหน้าที่คณะกรรมการนโยบายตามพระราชบัญญัตินี้ไปพลางก่อน**  - กำหนดให้**โอนอำนาจหน้าที่ ทรัพย์สิน สิทธิ หนี้ ทุน งบประมาณ** และความรับผิดชอบ**ของการนิคมอุตสาหกรรมแห่งประเทศไทย** (กนอ.) **ไปเป็นของสำนักงานฯ** สำหรับนิคมอุตสาหกรรมให้โอนมาเป็นของสำนักงานคณะกรรมการนโยบายเขตเศรษฐกิจพิเศษนั้น  2. อก. โดยการนิคมแห่งประเทศไทย ขอ**ปรับปรุงร่างพระราชบัญญัติ**ที่ สคก. ตรวจพิจารณาแล้ว ดังนี้  (1) **การกำหนดเขตเศรษฐกิจ**  - กำหนดเขตเศรษฐกิจให้เป็น “พื้นที่เขตเศรษฐกิจพิเศษ”  (2) **กลไกในการทำงาน**  2.1 **คณะกรรมการ**  - ให้เพิ่มเติมให้มีคณะกรรมการบริหารการพัฒนา ซึ่งมีรองนายกรัฐมนตรี ซึ่งนายกรัฐมนตรีมอบหมาย เป็นประธานกรรมการ โดยมีอำนาจหน้าที่ในการกำกับ ดูแล และติดตามการดำเนินงานของคณะกรรมการบริหารดำเนินการให้มีการประสานความร่วมมือระหว่างหน่วยงานที่เกี่ยวข้องและเสนอแนะคณะกรรมการนโยบายเพื่อนำเสนอ ครม. ให้พิจารณาสั่งการหรือเสนอ ยกเลิก หรือปรับปรุงแก้ไขกฎหมาย กฎ ระเบียบ หรือมติ ครม. ที่เกี่ยวข้อง  2.2 สำนักงานคณะกรรมการนโยบายเขตเศรษฐกิจพิเศษ  - กำหนดให้เงินสำรองของสำนักงาน ประกอบด้วยเงินสำรองธรรมดาซึ่งตั้งไว้เผื่อขาด เงินสำรอง เพื่อขยายกิจการ เงินสำรองเพื่อไถ่ถอนหนี้และเงินสำรองอื่นตามที่คณะกรรมการนโยบายจะเห็นสมควร  - กำหนดให้ทรัพย์สินของสำนักงานฯ ไม่อยู่ในความรับผิดชอบแห่งการบังคับคดี  3. ในปี พ.ศ. 2557 กนอ. มีรายได้จากการดำเนินงานโดยรวมทั้งสิ้นประมาณ 4,900 ล้านบาท โดยเป็นกำไรสุทธิประมาณ 2,000 ล้านบาท ดังนั้น การดำเนินงานของสำนักงานในระยะแรกจึงอาจไม่จำเป็นต้องมีการให้งบประมาณสนับสนุนเพิ่มเติมอีก อย่างไรก็ตามในระหว่างที่ยังไม่มีการจัดตั้งเขตเศรษฐกิจพิเศษ หรือในกรณีที่มีเงินไม่เพียงพอต่อค่าใช้จ่ายในการดำเนินงานของสำนักงานหรือของเขตเศรษฐกิจพิเศษ ให้รัฐบาลจัดสรรงบประมาณให้แก่สำนักงานตามสมควรหรือรัฐพึงจ่ายเงินให้แก่เศรษฐกิจพิเศษเท่าที่จำเป็น แล้วแต่กรณี  4. กนอ. ได้จัดให้มีการสัมมนารับฟังความคิดเห็นของผู้มีส่วนได้เสียต่อร่างพระราชบัญญัติเขตเศรษฐกิจพิเศษ พ.ศ. .... เมื่อวันพฤหัสบดีที่ 5 พ.ย. 2558 ซึ่งผู้มีส่วนได้เสียดังกล่าวมีข้อกังวลในประเด็นหลักด้านสิ่งแวดล้อม องค์ประกอบของคณะกรรมการนโยบายเขตเศรษฐกิจพิเศษ อำนาจการอนุมัติ อนุญาตที่มีความทับซ้อนกันระหว่างองค์การบริหารส่วนท้องถิ่นกับผู้ว่าการเขตเศรษฐกิจพิเศษ  ความเห็นของ กษ.  กษ. ได้พิจารณาแล้ว เห็นชอบหลักการร่างพระราชบัญญัติเขตเศรษฐกิจพิเศษ พ.ศ. .... โดยมีประเด็นสาระสำคัญของร่างพระราชบัญญัติเขตเศรษฐกิจพิเศษ พ.ศ. .... ในส่วนที่เกี่ยวข้องกับ กษ. คือ ส่วนที่ 4 การได้มาและการใช้ประโยชน์ในที่ดิน มาตรา 65 (5) ที่ต้องขอแก้ไข เนื่องจากจะมีผลกับการนำที่ดินมาดำเนินการเขตพัฒนาเศรษฐกิจพิเศษ ดังนี้  จากเดิม ที่ดินในเขตปฏิรูปที่ดิน ให้สำนักงานปฏิรูปที่ดินนำส่งที่ดินที่ยังไม่ได้ดำเนินการปฏิรูปที่ดินให้แก่ผู้ว่าการเขตเศรษฐกิจพิเศษ โดยให้พระราชกฤษฎีกาจัดตั้งเขตเศรษฐกิจพิเศษมีผลเป็นการเพิกถอนเขตปฏิรูปที่ดินสำหรับที่ดินส่วนนั้น  เป็น ที่ดินในเขตปฏิรูปที่ดินที่สำนักงานการปฏิรูปที่ดินเพื่อเกษตรกรรม (ส.ป.ก.) ยังไม่ได้นำมาจัดให้กับเกษตรกรตามกฎหมายว่าด้วยการปฏิรูปที่ดินเพื่อเกษตรกรรม หรือกรณีหากมีความจำเป็นต้องใช้ที่ดินที่ ส.ป.ก. ได้จัดให้เกษตรกรหรืออนุญาตให้หน่วยงานอื่นใช้ประโยชน์ไปแล้ว เมื่อเกษตรกรได้สละสิทธิในที่ดินหรือ ส.ป.ก. ได้ยกเลิกการอนุญาตให้ใช้ที่ดินของหน่วยงานอื่นแล้ว ให้ ส.ป.ก. ส่งมอบที่ดินให้แก่ผู้ว่าเขตเศรษฐกิจพิเศษ โดยให้พระราชกฤษฎีกาจัดตั้งเขตเศรษฐกิจพิเศษ มีผลเป็นการเพิกถอนเขตปฏิรูปที่ดินสำหรับที่ดินส่วนนั้น  **มติ ครม. :** รมว.อก. ขอถอนร่างพระราชบัญญัติเขตเศรษฐกิจพิเศษ พ.ศ. .... เพื่อนำไปหารือร่วมกับ มท. ให้ได้ข้อยุติก่อน ครม. ต่อไป ซึ่ง ครม. พิจารณาแล้วลงมติอนุมัติตามที่ รมว.อก. เสนอ และเมื่อได้ข้อยุติแล้วให้เสนอคณะกรรมการนโยบายการพัฒนาพื้นที่ในเขตพัฒนาเศรษฐกิจพิเศษ (คนพ.) ก่อนเสนอ ครม. พิจารณาต่อไป ทั้งนี้ ให้รับข้อสังเกตของนายกรัฐมนตรีว่า ในการดำเนินการเกี่ยวกับร่างพระราชบัญญัติฉบับนี้ควรกำหนดอำนาจหน้าที่ของคณะกรรมการคณะต่างๆ ตามร่างพระราชบัญญัตินี้ให้ชัดเจน โดยให้คณะกรรมการนโยบายเขตเศรษฐกิจพิเศษ เป็นผู้วางกลไก (Regulator) ในการบริหารจัดการพื้นที่เขตเศรษฐกิจพิเศษ โดยให้เร่งบูรณาการร่วมกันกับหน่วยงาน ในพื้นที่เขตเศรษฐกิจพิเศษต่างๆ ที่เกี่ยวข้องเพื่อส่งเสริม สนับสนุน และอำนวยความสะดวก เพื่อให้การพัฒนาพื้นที่เฉพาะมีความสอดคล้องกับศักยภาพแต่ละพื้นที่ภายใต้หลักการพัฒนาอย่างยั่งยืน หลักความโปร่งใส และหลักการการมีส่วนร่วมของประชาชนและเพื่อให้การบริหารเป็นไปอย่างมีประสิทธิภาพอันจะช่วยเพิ่มขีดความสามารถในการแข่งขันของประเทศให้สูงขึ้น | **หน่วยงานที่รับผิดชอบ** : อก./กษ. (สศก./กป./ชป./ส.ป.ก./วก./ปศ./พด.)  **ประโยชน์ที่ได้รับ :**  เพื่อส่งเสริม สนับสนุน และอำนวยความสะดวกการให้สิทธิประโยชน์ในเขตพื้นที่นั้น และส่งเสริมบทบาท การใช้โอกาสในประชาคมอาเซียนเกี่ยวกับการพัฒนาเขตเศรษฐกิจพิเศษ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** ผลการประชุมคณะกรรมการบริหารอนุสัญญา CITES ครั้งที่ 66 (SC66) และแผนปฏิบัติการงาช้างแห่งประเทศไทย ปีงบประมาณ พ.ศ. 2559  **สารัตถะ :** ทส. เสนอ ครม. พิจารณา ดังนี้  1. รับทราบสรุปประเด็นสำคัญในวาระการประชุมคณะกรรมการบริหารอนุสัญญาว่าด้วยการค้าระหว่างประเทศซึ่งชนิดพันธุ์สัตว์ป่าและพืชป่าที่ใกล้สูญพันธุ์ (Convention on International Trade in Endangered Species of Wild Fauna and Flora : CITES) ครั้งที่ 66 ที่เกี่ยวข้องกับประเทศไทย  2. มอบหมายให้หน่วยงานที่เกี่ยวข้องดำเนินการ  3. เห็นชอบร่างแผนปฏิบัติการงาช้างแห่งประเทศไทย ปีงบประมาณ พ.ศ. 2559  โดยมีรายละเอียดสรุปได้ ดังนี้  1. การประชุมคณะกรรมการบริหารอนุสัญญา CITES ครั้งที่ 66 จัดขึ้นระหว่างวันที่ 11 – 15 ม.ค. 2559  ณ นครเจนีวา สมาพันธรัฐสวิส คณะผู้แทนไทยที่เข้าร่วมประชุมฯ ประกอบด้วย ผู้แทนจากกรมอุทยานแห่งชาติ สัตว์ป่า และพันธุ์พืช กรมประมง กรมวิชาการเกษตร และคณะผู้แทนถาวรไทยประจำสหประชาชาติ ณ นครเจนีวา โดยมีสรุปผลการประชุมฯ ในประเด็นสำคัญที่เกี่ยวข้องกับประเทศไทย ดังนี้  1.1 **แผนปฏิบัติการงาช้างแห่งชาติ (National Ivory Action Plans)**  1.1.1 สำนักเลขาธิการ CITES ได้ประเมินว่าประเทศไทยเป็น 1 ใน 5 ประเทศของประเทศที่มีสถานะน่ากังวลอย่างมาก (Primary concern) ที่มีความสำเร็จอย่างมาก (Substantially achieved) ในการดำเนินการตามแผนปฏิบัติการงาช้างแห่งชาติ ในการประชุม SC ครั้งที่ 66 แต่ยังขอให้ดำเนินกิจกรรมตามแผนปฏิบัติการงาช้างแห่งชาติ ในส่วนที่ยังไม่ลุล่วงให้แล้วเสร็จ  1.1.2 ประเทศไทย**ได้แจ้งในที่ประชุมว่า ประเทศไทยกำลังดำเนินการเสนอแผนปฏิบัติการงาช้างแห่งประเทศไทย ปีงบประมาณ พ.ศ. 2559 ให้ ครม. ให้ความเห็นชอบ** อันเป็นการแสดงความมุ่งมั่นว่าประเทศไทยจะดำเนินการแก้ไขปัญหางาช้างอย่างต่อเนื่อง และเสนอตัวว่า**จะรายงานผลการดำเนินการตามแผนปฏิบัติการงาช้างแห่งประเทศไทย ฉบับใหม่ ก่อนการประชุม SC ครั้งที่ 67 และการประชุม CoP ครั้งที่ 17** ซึ่งได้รับการชื่นชม จากผู้เข้าร่วมประชุมเป็นอย่างมาก ในประเด็นนี้**สหภาพยุโรป (EU) ได้เสนอข้อเสนอ (Proposal) กระตุ้นให้ประเทศในกลุ่ม Primary concern ซึ่งรวมถึงประเทศไทยรายงานเพิ่มเติมวิธีการดำเนินการแผนปฏิบัติการงาช้างแห่งชาติ การดำเนินการในกิจกรรมหรือประเด็นใหม่ๆ หรือการพัฒนานโยบายในการต่อต้านการล่าช้างและค้างาช้าง ผิดกฎหมายโดยให้ส่งรายงานนี้แก่สำนักเลขาธิการ CITES ภายในวันที่ 30 มิ.ย. 2559 ซึ่งที่ประชุมมีมติเห็นชอบข้อเสนอของสหภาพยุโรป**  1.2 **การทบทวนการค้าที่มีปริมาณมากสำหรับชนิดพันธุ์ (Review of Significant Trade in Specimens of Appendix – II Species) (กรณีม้าน้ำ 3 ชนิด ได้แก่ ม้าน้ำยักษ์ ม้าน้ำดำ และม้าน้ำหนาม)**  ประเทศไทยได้นำเสนอความก้าวหน้าของการปฏิบัติตามข้อเสนอแนะของคณะกรรมการด้านสัตว์น้ำ (Animals Committee : AC) ในห้วงเวลาที่ผ่านมาและแผนการดำเนินงานในระยะต่อไปตามเอกสารที่ได้รับ ความเห็นชอบจากกรมประมงแล้วต่อที่ประชุม ซึ่งได้รับการตอบรับและสนับสนุนเป็นอย่างดี หลังเสร็จสิ้นการอภิปราย  ที่ประชุมมีมติให้คณะกรรมการด้านสัตว์พิจารณาข้อมูลใหม่ที่ได้รับจากประเทศไทยและเลื่อนการพิจารณาไปประกาศ ในการประชุม SC ครั้งที่ 67  1.3 **กฎหมายภายในประเทศที่รองรับการอนุวัติตามอนุสัญญา (National laws for Implementation of the Convention)**  ในการประชุม SC ครั้งที่ 66 ที่ประชุมเสนอให้พิจารณาทบทวนรายชื่อประเทศซึ่งมีกฎหมายที่รองรับการอนุวัติตามอนุสัญญา โดยเฉพาะประเทศที่ถูกจัดอยู่ในระดับ 2 และ 3 (Categories 2 and 3) เกินกว่า 5 ปี (นับจนถึงเดือน มี.ค. 2557) แล้วยังไม่มีการปรับปรุงกฎหมายให้สอดคล้องกับการอนุวัติตามอนุสัญญา โดยถูกเสนอให้ถูกระงับการค้าจำนวน 17 ประเทศ ซึ่งในเรื่องนี้ กองทุนสัตว์ป่าโลกสากล (World Wide Fund for Nature : WWF) ได้แสดงความคิดเห็นในที่ประชุมว่า ควรทบทวนรายชื่อประเทศซึ่งมีกฎหมายที่รองรับการอนุวัติตามอนุสัญญาที่จัดอยู่ในระดับที่ 1 (Category 1) ทั้งหมดซึ่งรวมประเทศไทยด้วย เนื่องจากเห็นว่ากฎหมายที่รองรับการอนุวัติตามอนุสัญญาของประเทศระดับที่ 1 หลายประเทศ ครอบคลุมเฉพาะสัตว์ท้องถิ่น (Indigenous species) ที่อยู่ในบัญชีอนุสัญญา CITES มิได้ครอบคลุมสัตว์ต่างถิ่น (Non – native species) ที่อาจมีการค้า โดยยกตัวอย่างกรณีประเทศไทยว่าได้มีการดำเนินการแก้ไขปัญหานี้เฉพาะช้างแอฟริกาเท่านั้น ในเรื่องนี้ประเทศไทยได้ยืนยันต่อที่ประชุมว่าประเทศไทยมีกฎหมายเป็นไปตามข้อกำหนดในการอนุวัติตามอนุสัญญา ทั้งในเรื่องของการนำเข้า ส่งออก การส่งกลับออกไป รวมถึงมีมาตรการจัดการเกี่ยวกับการครอบครอง ที่กำหนดไว้ในมาตรา 55 ตามพระราชบัญญัติสงวนและคุ้มครองสัตว์ป่า พ.ศ. 2535 นอกจากนี้ประเทศไทยอยู่ระหว่างการเสนอพระราชบัญญัติสัตว์ป่า พ.ศ. .... เพื่อปรับปรุงข้อกำหนด บทบัญญัติ  และบทลงโทษให้เหมาะสมกับสถานการณ์ปัจจุบัน ซึ่งครอบคลุมถึงสัตว์ในบัญชี CITES ด้วย  1.4 **สัตว์ตระกูลแมวใหญ่ของเอเชีย (เสือ) [Asian big cats (Felidae spp.)]**  ในที่ประชุมมีข้อกังวลเกี่ยวกับปริมาณเสือในกรงที่เลี้ยงมีจำนวนมากซึ่งไม่สัมพันธ์กับการอนุรักษ์เสือในธรรมชาติ และจากข้อมูลการจับกุมเสือมีชีวิต ซาก และสิ่งอื่นที่ได้มาจากเสือนั้น ส่วนใหญ่มีที่มาจากการเพาะพันธุ์  ที่ประชุมจึงมีแนวโน้มที่จะให้ความสำคัญกับความเข้มงวดในการควบคุมสถานเพาะพันธุ์เสือ เพื่อป้องกันการค้าผิดกฎหมายของเสือที่อาจมีแหล่งที่มาจากสถานเพาะพันธุ์ รวมถึงการจำกัดปริมาณเสือในกรงเลี้ยงด้วย เรื่องนี้ในการประชุม SC ครั้งที่ 65 สำนักเลขาธิการ CITES ขอให้ประเทศภาคีส่งรายงานเกี่ยวกับการล่าและการค้าเสือ ซาก และสิ่งอื่นที่ได้มาจากเสือ (Part and derivative) อย่างผิดกฎหมายรวมถึงการจัดการและการควบคุมมิให้ซากและสิ่งอื่นที่ได้มาจากเสือจากกรงเลี้ยงหลุดเข้าสู่การค้าผิดกฎหมาย หรือเป็นทางผ่านของการค้าผิดกฎหมาย ที่ประชุม SC ครั้งที่ 66 ให้ความเห็นชอบร่างข้อตัดสินใจ (Decision) ที่จะเสนอต่อการประชุม CoP ครั้งที่ 17 กำหนดให้ประเทศที่มีเสือในกรงเลี้ยงดำเนินการ ดังนี้  1.4.1 ให้มีการพิจารณาทบทวนแนวทางปฏิบัติที่มีอยู่ในปัจจุบัน ในการควบคุมดูแลสถานที่เพาะพันธุ์ เพื่อให้มั่นใจว่ามาตรการที่มีอยู่นั้น เพียงพอต่อการป้องกันเสือในกรงเลี้ยงไม่ให้เข้าไปสู่การค้าผิดกฎหมายจาก/ผ่านสถานที่เพาะพันธุ์  1.4.2 ให้สร้างความมั่นใจว่ามีการบังคับใช้มาตรการควบคุมและจัดการสถานที่เพาะพันธุ์เสืออย่างเข้มงวด รวมถึงการทำลายซากเสือที่ตายในกรงเลี้ยงด้วย  1.4.3 ให้จัดทำรายงานความก้าวหน้าต่อสำนักเลขาธิการ CITES เรื่องการดำเนินการตามข้อตัดสินใจ  1.5 **การอนุรักษ์ช้าง การฆ่าช้าง และการค้างาช้างอย่างผิดกฎหมาย (Elephant Conservation, Illegal Killing and Ivory Trade)**  ที่ประชุมกำหนดให้สำนักเลขาธิการ CITES รายงานผลการพิจารณาเกี่ยวกับเรื่องการค้าช้าง มีชีวิตที่ผิดกฎหมายสำหรับประเทศถิ่นกำเนิดช้าง (รวมถึงประเทศไทย) และประเทศที่เกี่ยวข้อง ซึ่งเน้นเรื่องระเบียบ กฎหมายที่มีผลบังคับใช้ในปัจจุบัน การบังคับใช้กฎหมายมาตรการ การริเริ่มแนวคิดในการอนุรักษ์ช้างเอเชียเพื่อที่ จะให้ความสำคัญ และป้องกันการค้าช้างเอเชียมีชีวิตอย่างผิดกฎหมาย เรื่องนี้ประเทศไทยถูกพาดพิงจากการประชุม SC  ครั้งที่ 65 มาแล้วว่ามีความเกี่ยวข้องกับการค้าช้างป่าผิดกฎหมายระหว่างชายแดนไทย – พม่า ที่ประชุมให้สำนักเลขาธิการ CITES ดำเนินการและนำเสนอในที่ประชุม SC ครั้งที่ 67 ซึ่งจะจัดขึ้นในช่วงเดือน ก.ย. 2559  ณ สาธารณรัฐแอฟริกาใต้  1.6 **ลิงใหญ่ไร้หาง [Great apes (Hominidae spp.)]**  องค์กรเครือข่ายเฝ้าระวังการค้าสัตว์ป่าและพันธุ์พืช (Trade Records Analysis of Flora and Fauna in Commerce : TRAFFIC) ได้แสดงความเห็นในที่ประชุมว่าประเทศที่ส่งคืนลิงใหญ่ไร้หางคืนประเทศถิ่นกำเนิด ควรพิจารณาปรับปรุงกฎหมาย/ระเบียบให้สามารถส่งคืนลิงใหญ่ไร้หางได้ในทันที  1.7 **แรด [Rhinoceroses (Rhinocerotidae spp.)]**  ที่ประชุมมีมติให้ประเทศภาคีรายงานสต็อกนอแรดและส่วนอื่นๆ ของแรดในความครอบครอง ภายในเดือน ก.พ. 2559 พร้อมกับสต็อกงาช้าง  1.8 **การจัดการด้านการค้าและการอนุรักษ์งู (Snake Trade and Conservation Management)**  ที่ประชุม AC ครั้งที่ 28 ได้แนะนำให้ประเทศที่เป็นถิ่นกำเนิดของงูชนิดพันธุ์ Popeia buniana (มาเลเซีย) Popeia nebularis (มาเลเซีย) Cryptelytrops kanburiensis (ประเทศไทยและอาจจะพบ ในประเทศพม่าด้วย) และ Orthriophis moellendorfi (จีนและเวียดนาม) ควรศึกษาข้อมูลกฎหมายที่มีอยู่  พื้นที่คุ้มครอง และระดับการค้าในปัจจุบันนั้นสอดคล้องกับการอนุรักษ์ชนิดพันธุ์ในธรรมชาติหรือไม่ และให้ประเมิน ความเป็นไปได้ในการเสนองูชนิดพันธุ์เหล่านี้ขึ้นบัญชี CITES นอกจากนี้ ยังขอให้ประเทศภาคีและประเทศถิ่นกำเนิดรวบรวมข้อมูลเกี่ยวกับระดับการใช้ประโยชน์งูน้ำจืด งูน้ำเค็ม (เช่น ข้อมูลการจับโดยตรงหรือโดยการจับสัตว์น้ำพลอยได้)  1.9 **รายงานการประชุมคณะกรรมการด้านพืช (Plants Committee : PC) ครั้งที่ 22**  ประธานคณะกรรมการพืชได้ส่งรายงานการประชุม PC ครั้งที่ 22 ซึ่งจัดประชุม  ณ กรุงทบิลิส สาธารณรัฐจอร์เจีย ระหว่างวันที่ 21 – 25 ต.ค. 2558 โดยมีเรื่องที่เกี่ยวข้องกับประเทศไทย คือ  การเปลี่ยนแปลงคำอธิบายแนบท้าย (Annotation) หรือข้อกำหนดทางการค้าของไม้พะยูง (Dalbegia cochinchinensis) ซึ่งประเทศไทยจะยื่นข้อเสนอ (Proposal) เพื่อขอเปลี่ยนแปลงคำอธิบายแนบท้าย หรือข้อกำหนดทางการค้าของไม้พะยูง จากคำอธิบายแนบท้าย #5 (ควบคุมเฉพาะ ไม้ซุง ไม้ท่อน และไม้แผ่นบาง) เป็นคำอธิบาย แนบท้าย #4 (ควบคุมทุกส่วนของไม้พะยูงที่มีการค้าระหว่างประเทศ ยกเว้น เมล็ด สปอร์ และละอองเกสร รวมถึง ต้นอ่อนหรือที่ได้จากการเพาะเลี้ยงเนื้อเยื่อในสภาพปอดเชื่อ อยู่ในอาหารแข็งหรืออาหารเหลวและขนส่งในภาชนะ ที่ปลอดเชื้อ) โดยจะมีการพิจารณาข้อเสนอ (Proposal) ดังกล่าวในการประชุม CoP ครั้งที่ 17 ซึ่งที่ประชุม PC  ครั้งที่ 22 ได้มีมติเห็นชอบต่อข้อเสนอในการเปลี่ยนแปลงคำอธิบายแนบท้ายของไม้พะยูงดังกล่าว  2. กต. ได้นำเรียนเลขาธิการนายกรัฐมนตรีเกี่ยวกับวาระการประชุม SC ครั้งที่ 66 เพื่อโปรดทราบไว้ชั้นหนึ่งก่อนแล้ว ซึ่งต่อมาสำนักเลขาธิการนายกรัฐมนตรีแจ้งว่า นายกรัฐมนตรีมีบัญชาให้เริ่มดำเนินการประชาสัมพันธ์ ทำความเข้าใจตลอดจนวาง Roadmap โดยสร้างการรับรู้ให้แก่ต่างประเทศ โดยเน้นย้ำเพิ่มเติมประเด็นการลักลอบค้างาช้างผิดกฎหมาย ให้ กษ. และ ทส. เร่งพิจารณาดำเนินการให้เป็นไปตามกฎกติกาให้มีการดำเนินการที่สามารถปฏิบัติได้ภายใน 3 เดือน หากเกิดปัญหาข้อขัดข้องอันเนื่องจากบทบัญญัติของกฎหมาย ให้กราบเรียนนายกรัฐมนตรีเสนอใช้มาตรา 44 ของรัฐธรรมนูญแห่งราชอาณาจักรไทย พุทธศักราช 2557 (ฉบับชั่วคราว)  3. เพื่อให้การดำเนินการแก้ไขปัญหาการค้างาช้างผิดกฎหมายเป็นไปอย่างต่อเนื่อง มีประสิทธิภาพ และบรรลุผล ทส. จึงได้จัดทำ**ร่างแผนปฏิบัติการงาช้างแห่งประเทศไทย ปีงบประมาณ พ.ศ. 2559** ซึ่งในแผนฯ ดังกล่าวประกอบด้วยกิจกรรมหลัก 6 หมวดกิจกรรม ดังนี้  3.1 **วัตถุประสงค์** : เพื่อควบคุมการค้าและการครอบครองช้างไทยในประเทศ  3.2 **ร่างแผนปฏิบัติการฯ** โดยมีรายละเอียดดังนี้  1. **การออกระเบียบและกฎหมาย**  - แก้ไข/ปรับปรุง/ตรากฎหมายและระเบียบที่เกี่ยวข้อง เพื่อประโยชน์ในการกำกับดูแลและการบังคับใช้กฎหมายเกี่ยวกับงาช้าง และช้างบ้านให้มีประสิทธิภาพมากขึ้น เหมาะกับสภาวการณ์ปัจจุบัน  2. **การพัฒนา/ปรับปรุงระบบทะเบียนข้อมูล**  (1) พัฒนาแอพพลิเคชั่น (Application) เพื่อให้สามารถใช้ประโยชน์ฐานข้อมูล ผ่านโทรศัพท์เคลื่อนที่ (Mobile Devices) และอุปกรณ์อื่นๆ สำหรับเจ้าหน้าที่ (2) จัดทำโครงการ การพัฒนา/ปรับปรุงประสิทธิภาพของคอมพิวเตอร์แม่ข่ายและระบบโปรแกรมฐานข้อมูลการค้าและการครอบครองงาช้าง เพื่อให้สามารถรองรับปริมาณข้อมูลที่มีขนาดใหญ่ รวมถึงการบริหารข้อมูลดังกล่าวด้วย ทั้งนี้เพื่อสนับสนุนการบังคับใช้กฎหมายอย่าง มีประสิทธิภาพ  3. **การกำกับดูแลและการบังคับใช้กฎหมาย**  (1) การกำกับดูแลการค้างาช้างภายในประเทศ (2) การติดตามตรวจสอบการครอบครอง งาช้างภายในประเทศ (3) การเพิ่มประสิทธิภาพในการปราบปรามการกระทำผิดกฎหมาย โดยการออกปฏิบัติการของสายตรวจทั่วประเทศ การสนธิกำลังหน่วยงานที่เกี่ยวข้องเพื่อป้องกัน/ปราบปรามการกระทำผิดกฎหมายเกี่ยวกับงาช้าง (4) การจัดการงาช้างของกลาง  4. **การศึกษาวิจัยและเสริมสร้างศักยภาพ**  (1) การศึกษาวิจัยเกี่ยวกับงาช้างเพื่อสนับสนุนการกำกับดูแล การพัฒนาศักยภาพในการปฏิบัติงาน และการบังคับใช้กฎหมาย (2) การเสริมสร้างศักยภาพเจ้าหน้าที่รัฐที่เกี่ยวข้องกับการป้องกันและปราบปรามการค้างาช้างผิดกฎหมาย รวมถึงการให้ความรู้และสร้างความเข้าใจแก่ผู้ที่เกี่ยวข้องเช่น การผู้ประกอบการท่องเที่ยว  เพื่อสร้างความเข้าใจร่วมกันเกี่ยวกับการค้า การซื้อขายและการครอบครองงาช้างที่ไม่ถูกกฎหมาย  5. **การประชาสัมพันธ์**  - การเสริมสร้างความเข้าใจ สร้างความตระหนักรู้เกี่ยวกับระเบียบและกฎหมายที่เกี่ยวข้องกับงาช้างการซื้อขายงาช้าง รวมถึงผลกระทบของการค้างาช้างอย่างผิดกฎหมาย โดยผ่านสื่อและช่องทางการประชาสัมพันธ์ต่างๆ การขอความร่วมมือจากร้านค้าติดป้ายแจ้งเตือนผู้ซื้อ โดยเฉพาะนักท่องเที่ยวต่างชาติให้ทราบว่าไม่สามารถนำงาช้างและผลิตภัณฑ์ออกนอกราชอาณาจักรไทย และแจ้งเตือนผู้ซื้อชาวไทยเพื่อทราบถึงกฎหมายที่เกี่ยวข้องตลอดจนดำเนินกิจกรรมเพื่อประชาสัมพันธ์ สร้างจิตสำนึกในการอนุรักษ์ช้างต่อสาธารณชนด้วยการลด ละ เลิกการบริโภคงาช้าง  6. **การติดตามและประเมินผล**  (1) การจัดทำ/ปรับปรุงคำสั่งคณะกรรมการ/คณะอนุกรรมการที่เกี่ยวข้อง (2) การประชุม เพื่อติดตามการดำเนินการตามแผนปฏิบัติการงาช้างแห่งประเทศไทย (3) การรายงานความก้าวหน้าแผนปฏิบัติการงาช้างแห่งประเทศไทยให้สำนักเลขาธิการ CITES ทราบอย่างน้อย 2 ครั้งต่อปี  3.3 **ระยะเวลาดำเนินการ** : 8 เดือน (ม.ค. – ก.ย. 2559) ทั้งนี้ ในการดำเนินการตามแผนปฏิบัติการดังกล่าวมีหน่วยงานที่เกี่ยวข้องรวม 18 หน่วยงาน และร่างแผนปฏิบัติการงาช้างแห่งประเทศไทย ปีงบประมาณ  พ.ศ. 2559 ผ่านการพิจารณาของที่ประชุมคณะกรรมการอนุสัญญาว่าด้วยการค้าระหว่างประเทศซึ่งชนิดพันธุ์สัตว์ป่าและพืชป่าที่ใกล้สูญพันธุ์ประจำประเทศไทยแล้ว  4. เพื่อให้การดำเนินงานตามอนุสัญญา CITES เป็นไปอย่างมีประสิทธิภาพ จึง**เห็นควรมอบหมายให้หน่วยงานที่เกี่ยวข้องดำเนินการ** ดังนี้  4.1 ให้กรมการปกครอง เร่งรัดการแก้ไขพระราชบัญญัติสัตว์พาหนะ พ.ศ. 2482 ให้มีความเหมาะสม และมีประสิทธิภาพในการควบคุมช้างบ้านและป้องกันมิให้นำช้างที่ผิดกฎหมายมาจดทะเบียนเป็นช้างบ้าน  4.2 ให้กรมการปกครองร่วมกับกรมปศุสัตว์และกรมอุทยานแห่งชาติ สัตว์ป่า และพันธุ์พืช เร่งรัดดำเนินการรวบรวมข้อมูล DNA ของช้างบ้านทั้งหมดให้แล้วเสร็จโดยเร็ว  4.3 ในส่วนของ ทส. โดยกรมอุทยานแห่งชาติ สัตว์ป่า และพันธุ์พืช จะดำเนินการ ดังนี้  4.3.1 พิจารณาความเหมาะสมในการควบคุมการครอบครองสัตว์ในบัญชี CITES ที่เป็นสัตว์ต่างถิ่น (Non – native species) ทั้งนี้ เพื่อดำเนินการให้เป็นไปตามบทบัญญัติแห่งอนุสัญญา CITES  4.3.2 กำหนดมาตรการที่เข้มงวดมากยิ่งขึ้น ในการควบคุม กำกับ ดูแลสวนสัตว์สาธารณะและ สถานเพาะพันธุ์สัตว์ป่าที่มีสัตว์ตระกูลแมวใหญ่ของเอเชีย ทั้งนี้เพื่อมิให้มีการนำสัตว์ดังกล่าวเช้าสู่การค้าระหว่างประเทศที่ผิดกฎหมาย  **มติ ครม. :** รับทราบและเห็นชอบตามที่ ทส. เสนอ | **หน่วยงานที่รับผิดชอบ** : ทส./กษ. (ปศ.)  **ประโยชน์ที่ได้รับ :**  เพิ่มประสิทธิภาพในการปราบปรามการกระทำผิดกฎหมายเสริมสร้างศักยภาพเจ้าหน้าที่รัฐที่เกี่ยวข้องกับการป้องกันและปราบปรามการค้างาช้างผิดกฎหมาย  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** ขอทบทวนมติคณะรัฐมนตรี เรื่อง โครงการจัดตั้งศูนย์ทดสอบยานยนต์และยางล้อแห่งชาติและผลการทบทวน ในเรื่องพื้นที่และแผนการดำเนินการ  **สารัตถะ :** อก. ได้พิจารณาทบทวนในประเด็นที่คณะรัฐมนตรีมีมติมอบหมาย เมื่อวันที่ 8 มี.ค. 2559 แล้ว ขอเสนอ ครม. พิจารณาแก้ไขเปลี่ยนแปลงมติ ครม. วันที่ 16 มิ.ย. 2558 เรื่อง โครงการจัดตั้งศูนย์ทดสอบยานยนต์และยางล้อแห่งชาติ เพื่อปรับปรุงแนวทางดำเนินงานและวงเงินงบประมาณ ตามแนวทางข้อเสนอเดิมที่ได้เคยนำเสนอ ครม. ดังนี้  1. อนุมัติให้ อก. ดำเนินโครงการจัดตั้งศูนย์ทดสอบยานยนต์และยางล้อแห่งชาติ ในส่วนของการทดสอบ เพื่อรองรับรายการมาตรฐานที่จะบังคับหรือที่ต้องดำเนินการตามพันธกรณีข้อตกลงอาเซียน จำนวน 21 รายการ  โดยใช้รูปแบบเดียวกันกับการจัดหาเครื่องมือทดสอบสำหรับมาตรฐานผลิตภัณฑ์อุตสาหกรรมบังคับ คือ ให้เป็นการลงทุนเองของภาครัฐเฉพาะในส่วนนี้ โดยมีวงเงินงบประมาณ 3,705.7 ล้านบาท ทั้งนี้ ให้ดำเนินการจนแล้วเสร็จ ในช่วงปี พ.ศ. 2559 – 2563  2. อนุมัติงบประมาณรายจ่ายประจำปีงบประมาณ พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวนรวม 233.3 ล้านบาท (รวมอยู่ในวงเงินรวม 3,705.7 ล้านบาท) โดยแบ่งออกเป็น ค่าชดเชยพื้นที่สวนป่าและปลูกป่าทดแทนทั้งโครงการ 1,234.98 ไร่ จำนวน 156.8 ล้านบาท  3. อนุมัติให้ สงป. จัดสรรงบประมาณรายจ่ายประจำปีงบประมาณ พ.ศ. 2560 – 2563 ในวงเงินจำนวน 3,472.4 ล้านบาท สำหรับดำเนินโครงการจัดตั้งศูนย์ทดสอบยานยนต์และยางล้อแห่งชาติ ระยะที่ 1 และระยะที่ 2  ในส่วนที่เหลือ (รวมรายการมาตรฐานจำนวน 21 รายการ) โดยแบ่งออกเป็นงบประมาณประจำปี 2560  จำนวน 751.5 ล้านบาท และงบประมาณประจำปี 2561 – 2563 จำนวน 2,720.9 ล้านบาท  4. สำหรับการทดสอบเพื่อรองรับรายการมาตรฐานยางล้อและชิ้นส่วนยานยนต์ที่เหลือซึ่งยังไม่มีแผนกำหนดเป็นมาตรฐานบังคับ (ระยะที่ 3) จำนวน 12 รายการ (มาตรฐานยางล้อ 9 รายการ และมาตรฐานยานยนต์ 3 รายการ) วงเงินรวม 826.04 ล้านบาท  5. มอบหมายให้สำนักงานคณะกรรมการพัฒนาการเศรษฐกิจและสังคมแห่งชาติบรรจุโครงการจัดตั้งศูนย์ทดสอบยานยนต์และยางล้อแห่งชาตินี้ ไว้ในแผนยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) ต่อไป  โดยมีรายละเอียดสรุปได้ ดังนี้  1. อก. ได้เสนอขอทบทวนมติ ครม. วันที่ 16 มิ.ย. 2558 เรื่อง โครงการจัดตั้งศูนย์ทดสอบยานยนต์และ ยางล้อแห่งชาติ ทั้งนี้ เพื่อปรับปรุงมติ ครม. ดังกล่าวในบางประเด็นที่ทำให้โครงการฯ นี้ ไม่สามารถดำเนินการ ในทางปฏิบัติ เนื่องจากปัญหาข้อติดขัด ดังนั้น เพื่อให้ศูนย์ทดสอบยานยนต์และยางล้อแห่งชาติสามารถดำเนินการไปได้อย่างเป็นรูปธรรมตามเจตนารมณ์ของรัฐบาล อก. จึงได้เสนอทบทวนมติ ครม. วันที่ 16 มิ.ย. 2558 เพื่อปรับปรุงแนวทางดำเนินโครงการ และงบประมาณในการดำเนินโครงการฯ ให้สามารถเกิดผลในทางปฏิบัติได้จริง  2. ครม. ได้พิจารณาข้อเสนอของ อก. ประกอบกับความเห็นของหน่วยงานที่เกี่ยวข้องดังกล่าว ในการประชุม เมื่อวันที่ 8 มี.ค. 2559 และมีมติ มอบหมายให้ อก. ทบทวนโครงการฯ ในเรื่องของพื้นที่ดำเนินการได้ในปีงบประมาณ พ.ศ. 2559 – 2560  3. เพื่อให้เป็นไปตาม มติ ครม. เมื่อวันที่ 8 มี.ค. 2559 ที่มีมติให้โครงการศูนย์ทดสอบยานยนต์และยางล้อแห่งชาติ สามารถเริ่มดำเนินการได้ในปีงบประมาณ พ.ศ. 2559 – 2560 จึงจำเป็นต้องมีการเริ่มดำเนินโครงการ โดยเร่งด่วน  4. อก. ได้พิจารณาทบทวนโครงการฯ ในเรื่องของพื้นที่ดำเนินการที่เหมาะสมและแผนการดำเนินการที่เหมาะสมและแผนการดำเนินการตามที่ ครม. มอบหมาย โดยมีผลการพิจารณาทบทวน ดังนี้  4.1 พื้นที่ดำเนินการ โครงการศูนย์ทดสอบยานยนต์และยางล้อแห่งชาติ จะจัดตั้งขึ้นบนแปลงที่ดินขนาด 1,234.98 ไร่ ในเขตสวนป่าลาดกระทิง ตำบลลาดกระทิง อำเภอสนามชัยเขต จังหวัดฉะเชิงเทรา ซึ่งอยู่ในบริเวณศูนย์กลางของพื้นที่ 7 จังหวัดที่เป็น Super Cluster อุตสาหกรรมยานยนต์และยางล้อ  4.2 แผนการดำเนินโครงการและงบประมาณ  - ระยะที่ 1 (พ.ศ. 2559 – 2560) จัดทำแผนหลักการใช้พื้นที่ในภาพรวมทั้งโครงการ (Master Plan and Layout) และสร้างศูนย์ทดสอบตามมาตรฐาน UN R117 จำนวน 2 รายการ โดยเป็นการลงทุนจากภาครัฐทั้งหมด ซึ่งจะใช้งบประมาณรวม 801.5 ล้านบาท  - ระยะที่ 2 (พ.ศ. 2560 – 2563) การทดสอบตามรายการมาตรฐานที่จะมีการบังคับ หรือเป็นการดำเนินการตามข้อตกลง ASEAN MRA ภายใต้ AEC จำนวน 19 รายการ โดยเป็นการลงทุนจากภาครัฐทั้งหมด ซึ่งจะใช้งบประมาณรวม 2,904.2 ล้านบาท  - ระยะที่ 3 การทดสอบตามรายการมาตรฐานในส่วนที่เหลือ จำนวน 12 รายการ วงเงินรวม  826.04 ล้านบาท  5. ค่าใช้จ่ายและแหล่งที่มา เป็นไปตามข้อเสนอเดิมของ อก. คือ จำแนกได้ 2 ลักษณะ ดังนี้  5.1 งบประมาณของภาครัฐ (สำหรับการดำเนินโครงการระยะที่ 1 และ 2) คือ ใช้รูปแบบการดำเนินการเช่นเดียวกันกับการจัดหาเครื่องมือทดสอบสำหรับมาตรฐานผลิตภัณฑ์อุตสาหกรรมบังคับในกรณีอื่นๆ คือ เป็นการลงทุนโดยภาครัฐทั้งหมด จำนวนทั้งสิ้น 3,705.7 ล้านบาท โดยจะขอจัดสรรจากงบประมาณรายจ่ายประจำปีงบประมาณ พ.ศ. 2559 งบกลาง และงบประมาณรายจ่ายประจำปีงบประมาณ พ.ศ. 2560 – 2563  5.2 การพิจารณาแนวทางการดำเนินงาน และแหล่งที่มาของเงินลงทุนที่เหมาะสม สำหรับโครงการในส่วนที่เหลือ (สำหรับการดำเนินโครงการระยะที่ 3)  **มติ ครม. :** อนุมัติในหลักการให้ทบทวนมติคณะรัฐมนตรี เมื่อวันที่ 16 มิถุนายน 2558 เรื่อง โครงการจัดตั้งศูนย์ทดสอบยานยนต์และยางล้อแห่งชาติ ตามที่ อก. เสนอส่วนงบประมาณในการดำเนินการให้กระทรวงที่เกี่ยวข้องหารือร่วมกับสำนักงบประมาณ | **หน่วยงานที่รับผิดชอบ** : อก./กษ. (สศก.)  **ประโยชน์ที่ได้รับ :**  เป็นการเพิ่มศักยภาพการแข่งขันให้กับผู้ประกอบการไทยอันจะมี ส่วนผลักดันให้มีการเพิ่มการผลิต ส่งผลให้มีการใช้ยางเพิ่มขึ้น ส่งเสริม การผลิตที่เป็นมาตรฐานสากลและยังช่วยยกระดับความปลอดภัยของยานยนต์ เพื่อเสริมสร้างความเข้มแข็งและยกระดับความสามารถในการให้บริการ ในอนาคต  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** การลงนามในร่างบันทึกข้อตกลงโครงการ “Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand”  **สารัตถะ :** ทส. เสนอ ครม. พิจารณา ดังนี้  1. เห็นชอบในร่างเอกสารการดำเนินโครงการ“Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand”  2. อนุมัติให้อธิบดีกรมป่าไม้ หรือผู้ที่อธิบดีกรมป่าไม้มอบหมาย เป็นผู้ลงนามในการดำเนินโครงการ“Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand”  3. หากมีความจำเป็นต้องปรับเปลี่ยนแก้ไขถ้อยคำของเอกสารโครงการ“Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand” ในส่วนที่ไม่ใช่สาระสำคัญ และไม่ขัดต่อผลประโยชน์ของประเทศไทย ขอให้ ทส. พิจารณาดำเนินการต่อไปได้ โดยไม่ต้องนำเสนอ ครม. เพื่อพิจารณาอีกครั้ง  โดยมีรายละเอียดสรุปได้ ดังนี้  1. เนื่องจากที่ ทส. ได้ขอถอนร่างบันทึกความตกลงโครงการ“Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand” เพื่อไปหารือกับสำนักงานอัยการสูงสุด (อส.) และหน่วยงานที่เกี่ยวข้องให้ได้ข้อยุติก่อนนั้น ทส. (กรมป่าไม้) ได้หารือกับ อส. และได้ข้อยุติแล้ว สรุปได้ดังนี้  1.1 **การดำเนินการของกรมป่าไม้ตามเงื่อนไขที่กำหนดไว้ในเอกสารแนบท้าย คือ Schedule 1 Project Document และ Schedule 2 Operating Guideline** กรมป่าไม้ได้พิจารณาแล้วเห็นว่าสามารถดำเนินการได้ ตามอำนาจหน้าที่ของกรมป่าไม้ตามกฎหมาย  1.2 **กรมป่าไม้มีแนวทางการบริหารจัดการผลงานที่เกิดขึ้นตามความตกลงฯ** โดยดำเนินการตามพระราชบัญญัติลิขสิทธิ์สำหรับทรัพย์สินทางปัญญาของไทยและมีแนวทางในการดำเนินการตามกฎหมายทรัพย์สิน ทางปัญญาระหว่างประเทศ ซึ่งเป็นไปตามความตกลง AFoCo ข้อ VIII Protection of Intellectual Property Rights  ที่กรมป่าไม้ใช้เป็นหลักการในการดำเนินโครงการที่ผ่านมาโดยตลอด  1.3 **กรมป่าไม้ได้ตรวจสอบเนื้อหาสาระของความตกลง AFoCo และสามารถรับปฏิบัติตามได้** โดยกรมป่าไม้ในฐานะหน่วยงานที่มีหน้าที่ดูแลและจัดการป่าไม้ของประเทศไทย และเป็นหน่วยประสานกลางของความตกลง AFoCo และได้ดำเนินการสอดคล้องตามกรอบอำนาจหน้าที่และเป็นไปตามกฎหมายและระเบียบที่เกี่ยวข้องมา อย่างต่อเนื่อง  1.4 **การกำหนดให้คู่สัญญามีหน้าที่ต้องจ่ายเงินคืนให้แก่ The ASEAN-Korea Forest Cooperation Secretariat จากการปฏิบัติการไม่เป็นไปตามมาตรฐานที่ The ASEAN-Korea Forest Cooperation Secretariat ยอมรับ** กรมป่าไม้ชี้แจงว่า การกำหนดมาตรฐานดังกล่าว เป็นมาตรฐานที่กำหนดไว้ตามปกติอยู่แล้วระหว่างประเทศคู่สัญญา ทั้งนี้ ในการกำหนดมาตรฐานในการดำเนินการนั้นเป็นการหารือร่วมกัน โดยมิได้เป็นการกำหนด โดย The ASEAN-Korea Forest Cooperation Secretariat แต่เพียงฝ่ายเดียว ซึ่งเป็นไปตามร่างความตกลงฯ ข้อ 15 ที่กำหนดให้ความขัดแย้งหรือพิพาทระหว่างคู่สัญญา ต้องได้รับการหารือร่วมกันทุกฝ่าย และ/หรือ การเจรจาระหว่างคู่สัญญา  1.5 **การปรับถ้อยคำของร่างความตกลงฯ** โดยกำหนดให้ความตกลงนี้อยู่ภายใต้บังคับของกฎหมายภายในของแต่ละประเทศ โดยใช้คำว่า “the laws of each implementing country” แทนคำว่า “the law of Malaysia and Thailand, respectively” เพื่อไม่ให้เกิดการตีความว่าจะต้องดำเนินการตามกฎหมายแห่งประเทศมาเลเซียก่อนกฎหมายแห่งประเทศไทย  2. **ร่างบันทึกข้อตกลงโครงการปรับปรุงสภาพพันธุ์พืชที่ใกล้สูญพันธุ์ พืชเฉพาะถิ่น และพืชที่ถูกคุกคาม  ในระบบนิเวศพื้นดินที่ถูกรบกวนในประเทศมาเลเซียและประเทศไทย** (Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand) มีสาระสำคัญสรุปได้ดังนี้  2.1 ร่างข้อตกลงโครงการดังกล่าว เป็นโครงการระดับภูมิภาคโครงการใหม่ภายใต้ความตกลงระหว่างประเทศสมาชิกสมาคมประชาชาติแห่งเอเชียตะวันออกเฉียงใต้กับประเทศสาธารณรัฐเกาหลีว่าด้วยความร่วมมือด้านกรมป่าไม้ (AFoCo)  2.2 โครงการดังกล่าวมีวัตถุประสงค์หลักในการศึกษาวิจัยเพื่อปรับสภาพพันธุ์พืชที่ใกล้สูญพันธุ์ พืชเฉพาะถิ่น และพืชที่ถูกคุกคาม ในระบบนิเวศพื้นดินที่ถูกรบกวนในประเทศมาเลเซียและประเทศไทย เพื่อการศึกษา วิจัยความรู้และบทเรียนในวิธีการที่ดีที่สุดในการฟื้นฟูสภาพแวดล้อมและการอนุรักษ์ความหลากหลายทางชีวภาพในภูมิภาค  โดยสำนักงานเลขานุการ ASEAN-Korea Forest Cooperation จะสนับสนุนงบประมาณในการดำเนินการ  จำนวน 1,200,000 ดอลลาร์สหรัฐ และมีระยะเวลาในการดำเนินโครงการ 6 ปี นับจากวันที่ลงนามในบันทึกข้อตกลง  3. การประชุมสมัยที่ 7 ของคณะมนตรีประศาสน์การของความตกลงว่าด้วยความร่วมมือด้านกรมป่าไม้อาเซียนและสาธารณรัฐเกาหลี (The 4th Session of the Governing Council of the Agreement on ASEAN-ROK Forest Cooperation) เมื่อวันที่ 25 พ.ย. 2558 ณ เมืองดานัง สาธารณรัฐสังคมนิยมเวียดนาม กรมป่าไม้ได้ชี้แจงรายละเอียดตามมติ ครม. เมื่อวันที่ 10 พ.ย. 2558 และที่ประชุมได้เสนอแนะให้ประเทศไทยลงนามในร่างบันทึกข้อตกลงโครงการดังกล่าวโดยด่วน เพื่อให้สามารถเริ่มดำเนินโครงการได้ภายในต้นปี 2559  4. ทส. แจ้งว่า วท. และ กษ. เห็นชอบต่อร่างความตกลงโครงการดังกล่าว ประกอบกับ กต. และ สคก.  เห็นว่าร่างความตกลงโครงการดังกล่าว**ไม่เข้าลักษณะเป็นหนังสือสัญญา ตามมาตรา 23** ของรัฐธรรมนูญ แห่งราชอาณาจักรไทย (ฉบับชั่วคราว) พ.ศ. 2557 และ สคก. มีความเห็นเพิ่มเติมว่าร่างข้อตกลงโครงการดังกล่าวเป็นความตกลงระดับหน่วยงานมิใช่ระดับรัฐ  ความเห็นของ กษ.  กษ. ได้พิจารณาแล้ว ไม่ขัดข้องในหลักการต่อสารัตถะโดยรวมของร่างบันทึกข้อตกลงโครงการดังกล่าว ซึ่งจะเป็นประโยชน์ต่อการอนุรักษ์ทรัพยากรธรรมชาติและความหลากหลายทางชีวภาพอย่างยั่งยืน รวมทั้งการบริหารจัดการ เพื่อเพิ่มพื้นที่ป่าไม้และทรัพยากรของไทย อีกทั้งยังเป็นการแสดงบทบาทและศักยภาพของไทยในเรื่องนี้ อย่างไรก็ตาม  การดำเนินงานใดๆ ต้องเป็นไปตามกฎหมาย ระเบียบและข้อบังคับที่เกี่ยวข้อง โดยยึดถือประโยชน์ของประเทศเป็นสำคัญ  **มติ ครม. :** รับทราบ การลงนามในบันทึกข้อตกลงโครงการ “Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand” ตามที่ ทส. เสนอ | **หน่วยงานที่รับผิดชอบ** : ทส./กษ. (สกต.)  **ประโยชน์ที่ได้รับ :**  เพื่อเป็นประโยชน์ต่อการอนุรักษ์ทรัพยากรธรรมชาติและ ความหลากหลายทางชีวภาพอย่างยั่งยืน รวมทั้งการบริหารจัดการเพื่อเพิ่มพื้นที่ป่าไม้และทรัพยากรของไทย อีกทั้งยังเป็นการแสดงบทบาทและศักยภาพของไทย  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** รายงานผลการติดตาม ตรวจสอบ และประเมินผลโครงการสร้างรายได้และพัฒนาการเกษตรแก่ชุมชนเพื่อบรรเทาปัญหาภัยแล้ง  **สารัตถะ :** ก.พ.ร. นำรายงานผลการติดตาม ตรวจสอบ และประเมินผลโครงการสร้างรายได้และพัฒนาการเกษตร แก่ชุมชนเพื่อบรรเทาปัญหาภัยแล้ง ของ ค.ต.ป. เสนอ ครม. ดังนี้  1. รับทราบรายงานผลการติดตาม ตรวจสอบ และประเมินผลโครงการสร้างรายได้และพัฒนาการเกษตร แก่ชุมชนเพื่อบรรเทาปัญหาภัยแล้ง ตามผลการติดตาม ตรวจสอบ และประเมินผลของ ค.ต.ป.  2. เห็นชอบกับข้อเสนอแนะตามรายงานผลการติดตาม ตรวจสอบและประเมินผลของ ค.ต.ป. และเห็นควรแจ้งให้หน่วยงานดำเนินการในส่วนที่เกี่ยวข้องต่อไป  โดยมีรายละเอียดสรุปได้ ดังนี้  1. สำนักงาน ก.พ.ร. รายงานว่า ในการประชุม ค.ต.ป. ครั้งที่ 3/2558 เมื่อวันที่ 21 ธ.ค. 2558 ได้มีมติเห็นชอบกับรายงานผลการติดตาม ตรวจสอบและประเมินผลโครงการสร้างรายได้และพัฒนาการเกษตรแก่ชุมชน เพื่อบรรเทาปัญหาภัยแล้งตามรายงานสรุปภาพรวมและข้อเสนอแนะ ดังนี้  1.1 **ภาพรวมผลการดำเนินงาน**  **-** โครงการของชุมชนที่ได้รับการสนับสนุนงบประมาณ จำนวน 3,044 ตำบล 6,598 โครงการ สามารถดำเนินการแล้วเสร็จ จำนวน 3,043 ตำบล 6,596 โครงการ ภายใต้งบประมาณ 2,992.75 บาท คิดเป็นผลสำเร็จร้อยละ 99.77 ของพื้นที่เป้าหมาย โดยมีเพียง 2 โครงการ ใน 1 ตำบล ที่ไม่สามารถดำเนินการได้ เนื่องจากประสบภัยทางธรรมชาติในพื้นที่ดำเนินงาน  - การดำเนินงานตามโครงการ ก่อให้เกิดเงินหมุนเวียนในระบบเศรษฐกิจชุมชน 2,048.02 ล้านบาท คิดเป็นร้อยละ 83.88 ของเป้าหมายและในระดับจังหวัดประมาณ 2,771.39 ล้านบาท คิดเป็นร้อยละ 113.51  ของเป้าหมาย 2,442 ล้านบาท มีการจ้างแรงงานในชุมชน 0.87 ล้านราย มีจำนวนวันแรงงาน (Man-day) 5.26 ล้านแรง รายได้เฉลี่ยประมาณ 1,800 บาทต่อราย และมีครัวเรือนที่ได้รับประโยชน์ประมาณ 2.87 ล้านครัวเรือน  - ผู้นำกลุ่มเกษตรกรและเกษตรกรผู้ใช้แรงงานส่วนใหญ่มีความพึงพอใจต่อโครงการในภาพรวมเนื่องจากชุมชนได้รับการสนับสนุนงบประมาณโดยตรงสามารถแก้ไขปัญหาได้ตรงตามความต้องการของชุมชนและสร้างรายได้ให้แก่เกษตรในช่วงฤดูแล้ง  1.2 **ข้อค้นพบที่สำคัญ**  - กรมพัฒนาที่ดิน กษ. พบว่า บางพื้นที่ที่ถูกกำหนดไว้ไม่ได้ประสบปัญหาภัยแล้งในช่วงเวลาดำเนินงานหรืออาจไม่ตรงกับพื้นที่ประสบภัยแล้งที่เป็นอยู่ในจังหวัด ดังนั้น ควรพิจารณาสภาพปัญหาที่แท้จริงในพื้นที่ประกอบด้วย  - พบว่า บางชุมชนต้องคัดเลือกโครงการที่มีความสำคัญน้อยกว่าเพื่อให้สามารถดำเนินงานได้ตามกรอบงบประมาณและระยะเวลาที่กำหนด บางโครงการได้รับงบประมาณสมทบจากชุมชนเพื่อให้โครงการสำเร็จ  - พบว่า บางชุมชนขาดแคลนแรงงาน เนื่องจากประชากรส่วนใหญ่ในชุมชนเป็นผู้สูงอายุ หรือประชากรวัยแรงงานในภาคอุตสาหกรรมมีรายได้สูงกว่าการจ้างงานในโครงการ  - การชี้แจงรายละเอียดการดำเนินโครงการฯ ในช่วงเริ่มต้นยังไม่มีความชัดเจน และ เจ้าหน้าที่และเกษตรกรยังขาดความรู้ความเข้าใจในการดำเนินโครงการ  - พบว่า การใช้จ่ายงบประมาณค่าวัสดุในแต่ละพื้นที่มีการจัดซื้อจากภายในจังหวัดเป็นหลัก  และการกำหนดราคากลางบางรายการต่ำกว่าราคาวัสดุในพื้นที่ ทำให้งบประมาณไม่เพียงพอ รวมทั้งไม่มีการกำหนดราคากลางก่อสร้างตั้งแต่เริ่มโครงการ และบางพื้นที่โครงการไม่ได้รับความร่วมมือจากองค์กรปกครองส่วนท้องถิ่นเท่าที่ควร  - เกษตรผู้เข้าร่วมโครงการส่วนใหญ่มีความพึงพอใจและได้รับประโยชน์จากการดำเนินโครงการนี้ ทั้งทางตรงและทางอ้อม ทั้งนี้ หากมีการดำเนินการในปีงบประมาณถัดไป ควรมีการเพิ่มระยะเวลาดำเนินโครงการให้มากขึ้นเพื่อให้สอดคล้องกับระยะเวลาการดำเนินงานในขั้นตอนต่าง ๆ ตั้งแต่การเตรียมการจนเสร็จสิ้นกระบวนการ  1.3 **ข้อเสนอแนะต่อผู้รับผิดชอบโครงการ**  - ควรกำหนดพื้นที่ตามสภาพปัญหาที่แท้จริงร่วมกับการตรวจสอบความถูกต้องในระดับพื้นที่อีกครั้ง  - หน่วยงานเจ้าของโครงการควรพิจารณาจัดทำคู่มือการดำเนินงานให้มีรายละเอียดชัดเจนยิ่งขึ้น  - ควรจัดให้มีแผนการบริหารจัดการสิ่งอำนวยความสะดวกด้านการเกษตรในโครงการร่วมกันระหว่างเกษตรกรในชุมชน ผู้นำกลุ่มเกษตรกร องค์กรปกครองส่วนท้องถิ่น และส่วนราชการที่เกี่ยวข้อง  - กษ. ควรจัดทำระบบฐานข้อมูลผลการดำเนินงานข้อดี และข้อเสียของโครงการไว้ในระบบอิเล็กทรอนิกส์ นอกจากนี้ สำนักงานเศรษฐกิจการเกษตรควรประสานขอความร่วมมือจากสำนักงานสถิติแห่งชาติติดตามและประเมินผลโครงการ  1.4 **ข้อเสนอแนะต่อหน่วยงานกลาง**  **-** มท. ควรจัดเตรียมแผนงานในระดับคณะกรรมการหมู่บ้าน ตำบล และอำเภอ ให้มีความพร้อมสำหรับการดำเนินงานเมื่อรัฐบาลมีนโยบายหรือโครงการในลักษณะเดียวกันอีก  - ควรพิจารณาเพิ่มวงเงินงบประมาณในการดำเนินกิจกรรมโครงการของแต่ละพื้นที่ให้มีความเหมาะสม สอดคล้องกับสภาพปัญหาที่แท้จริงและความต้องการของชุมชน  - มท. ควรสั่งการและประสานความร่วมมือกับองค์กรปกครองส่วนท้องถิ่นเพื่อให้ความช่วยเหลือและสนับสนุนการดำเนินโครงการในพื้นที่  1.5 **ข้อเสนอแนะเชิงนโยบาย**  - เกษตรกรและชุมชนส่วนใหญ่มีความต้องการให้รัฐบาลดำเนินโครงการลักษณะนี้อย่างต่อเนื่อง แต่ควรพิจารณาเพิ่มระยะเวลาและงบประมาณให้เพียงพอและสอดคล้องกับสภาพปัญหาและความต้องการของชุมชน  - การกำหนดพื้นที่เป้าหมายควรดำเนินการปรับปรุงให้มีความเหมาะสมยิ่งขึ้นโดยควรพิจารณา สภาพที่แท้จริงในพื้นที่และนำมาใช้เป็นหลักเกณฑ์ประกอบการพิจารณา  - ควรดำเนินการประชาสัมพันธ์โครงการที่ประสบความสำเร็จ  - ควรกำหนดให้มีการระบบการติดตามและประเมินผลโครงการอย่างต่อเนื่อง  **มติ ครม. :** รับทราบและเห็นชอบตามที่คณะกรรมการตรวจสอบและประเมินผลภาคราชการเสนอ ทั้งนี้ หากมีการรายงานข้อมูลต่างๆ ที่เกี่ยวข้องกับหน่วยงานอื่นๆ ให้สำนักงาน ก.พ.ร. ประสานหน่วยงานนั้นๆ เพื่อบูรณาการข้อมูลให้เป็นฐานข้อมูลเดียวกัน | **หน่วยงานที่รับผิดชอบ** : ก.พ.ร./กษ. (กสก.)  **ประโยชน์ที่ได้รับ :**  เพื่อบรรเทาปัญหาภัยแล้ง เพื่อสร้างรายได้ให้แก่เกษตรกรและชุมชนเกษตรกรในช่วงฤดูแล้ง และเพิ่มประสิทธิภาพการผลิตของชุมชนเพื่อช่วยบรรเทาปัญหาความเดือดร้อนจากภัยแล้งในระยะยาว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** การเพิ่มอัตราข้าราชการตั้งใหม่ของกรมประมง  **สารัตถะ :** คปร. เสนอ ครม. รับทราบผลการพิจารณาของ คปร. ในการประชุม ครั้งที่ 3/2559 เมื่อวันที่ 17 มี.ค. 2559 เรื่องการเพิ่มอัตราข้าราชการตั้งใหม่ของกรมประมง  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 8 มี.ค. 2559 เห็นชอบในหลักการการเพิ่มอัตรากำลังข้าราชการของกรมประมง กษ. เพื่อรองรับการแก้ไขปัญหาการทำการประมงผิดกฎหมาย และให้สำนักงาน ก.พ. นำเรื่องดังกล่าวเสนอ คปร. พิจารณากำหนดอัตรากำลังตามความเหมาะสม และนำเสนอ ครม. ทราบ ทั้งนี้ ให้ยกเว้นการปฏิบัติตามนัยมติ ครม. เมื่อวันที่  15 ต.ค. 2556 เรื่อง มาตรการบริหารและพัฒนากำลังคนภาครัฐ (พ.ศ. 2557 – 2561) สำหรับเรื่องงบประมาณ ในการดำเนินการให้ กษ. ดำเนินการตามความเห็นของ สงป. ที่ให้กรมประมงปรับแผนการปฏิบัติงานและแผนการใช้จ่ายงบประมาณปี 2559 มาดำเนินการเป็นลำดับแรกก่อนส่วนค่าใช้จ่ายที่จะเกิดขึ้นในปีต่อๆ ไป ให้เสนอขอตั้งงบประมาณรายจ่ายประจำปีตามความจำเป็นและเหมาะสมตามขั้นตอนต่อไป  2. คปร. รายงานว่า ในการประชุมครั้งที่ 3/2559 เมื่อวันที่ 17 มี.ค. 2559 ได้พิจารณาเรื่องการเพิ่มอัตราข้าราชการตั้งใหม่ของกรมประมงแล้วมีความเห็นและมติดังนี้  2.1 **ความเห็น คปร.**  2.1.1 กรมประมงควรบูรณาการการปฏิบัติงานในพื้นที่ร่วมกับส่วนราชการต่างๆ ที่เกี่ยวข้องเพื่อเป็น การแก้ไขปัญหาการมีอัตรากำลังใหม่ไม่เพียงพอต่อการปฏิบัติงาน  2.1.2 กรมประมงควรมีการวางแผนการสรรหาบุคคลเพื่อให้มีผู้ปฏิบัติงานในภารกิจที่เกี่ยวกับการแก้ปัญหาการทำการประมงผิดกฎหมายได้อย่างรวดเร็ว ทั้งนี้ หากกรมประมงมีเหตุผลความจำเป็นที่จะต้องใช้อัตรากำลังในการปฏิบัติงานเพิ่มก็อาจจัดทำแผนเพื่อขอรับการจัดสรรอัตราข้าราชการตั้งใหม่ต่อไป ทั้งนี้ **การเพิ่มอัตราข้าราชการตั้งใหม่ของกรมประมงในครั้งนี้จะมีค่าใช้จ่ายด้านบุคคลเพิ่มสูงขึ้น ประมาณ 52,828,920 ในปีแรก**  2.2 **มติ คปร.**  2.2.1 เห็นควรอนุมัติอัตราข้าราชการตั้งใหม่ให้กับกรมประมง จำนวน 221 อัตรา (เท่ากับกรอบอัตราที่คณะกรรมการขับเคลื่อนและปฏิรูปการบริหารราชการแผ่นดิน คณะที่ 5 เสนอ ครม. พิจารณาเมื่อวันที่ 8 มี.ค. 2559)  2.2.2 กำหนดเงื่อนไขการใช้ตำแหน่งดังกล่าว โดยไม่ให้นำตำแหน่งที่ได้รับจัดสรรมายุบเลิกเพื่อปรับปรุงการกำหนดตำแหน่งอื่นเป็นระดับที่สูงขึ้น  2.2.3 สำหรับการจัดสรรงบประมาณค่าใช้จ่ายด้านบุคลากรตามกรอบอัตรากำลังที่ได้รับจัดสรรเพิ่มใหม่ ให้กรมประมงดำเนินการตามมติ ครม. เมื่อวันที่ 8 มี.ค. 2559 ให้กรมประมงดำเนินการตามความเห็นของ สงป. โดยให้ปรับแผนการปฏิบัติงานและการใช้จ่ายงบประมาณ ประจำปีงบประมาณ พ.ศ. 2559 สำหรับค่าใช้จ่ายที่จะเกิดขึ้นในปีต่อๆ ไป ให้เสนอตั้งงบประมาณรายจ่ายประจำปี  **มติ ครม. :** รับทราบตามที่ คปร. เสนอ | **หน่วยงานที่รับผิดชอบ** : คปร./กษ. (กป.)  **ประโยชน์ที่ได้รับ :**  เพื่อเป็นการแก้ไขปัญหาการมีอัตรากำลังไม่เพียงพอต่อ การปฏิบัติงาน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** การดำเนินการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559  **สารัตถะ :** รมว.มท. ประธานกรรมการและผู้อำนวยการศูนย์อำนวยการความปลอดภัยทางถนน เสนอ ครม.รับทราบแผนบูรณาการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559  โดยมีรายละเอียดสรุปได้ ดังนี้  1. ครม.มีมติ เมื่อวันที่ 7 เม.ย. 2558 รับทราบแผนบูรณาการปัองกันและลดอุบัติเหตุทางถนนในช่วง เทศกาลสงกรานต์ พ.ศ. 2558 ตามที่ รมว.มท. ประธานกรรมการ ฯ เสนอ  2. ครม.มีมติ เมื่อวันที่ 27 ต.ค. 2558 รับทราบแผนบูรณาการปัองกันและลดอุบัติเหตุทางถนนในช่วงเทศกาล ปีใหม่ 2559 ตามที่ รมว.มท. ประธานฯ เสนอ และให้ มท. เป็นหน่วยงานหลักร่วมกับ คค. สธ. ตช. และหน่วยงาน ที่เกี่ยวข้องพิจารณาจัดทำและรณรงค์แผนบูรณาการป้องกันและลดอุบัติเหตุทางถนนตลอดทั้งปี พ.ศ. 2559 และปีต่อไป เพื่อเป็นการสร้างความปลอดภัยทางถนนให้แก่ผู้ใช้รถใช้ถนนและประชาชนอย่างต่อเนื่องต่อไป  3. รมว.มท. ประธานกรรมการฯ รายงานว่า คณะกรรมการศูนย์อำนวยการความปลอดภัยทางถนนได้มีมติ ในคราวประชุม ครั้งที่ 1/2559 เมื่อวันที่ 4 ก.พ. 2559 เห็นชอบแผนบูรณาการป้องกันและลดอุบัติเหตุทางถนน ช่วงเทศกาลสงกรานต์ พ.ศ. 2559 เพื่อให้หน่วยงานที่เกี่ยวข้อง จังหวัด และอำเภอใช้เป็นกรอบแนวทางในการดำเนินการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2559 โดยมีสาระสำคัญดังนี้  3.1 **ชื่อในการรณรงค์ป้องกันและลดอุบัติเหตุทางถนนช่วงเทศกาลสงกรานต์ พ.ศ. 2559** ใช้ชื่อว่า “สงกรานต์ปลอดภัย ส่งเสริมวัฒนธรรมไทย สร้างวินัยจราจร”  3.2 **ช่วงเวลาดำเนินการ** แบ่งออกเป็น 2 ช่วง ดังนี้  - ช่วงการรณรงค์และเสริมสร้างวินัย ระหว่างวันที่ 15 ก.พ. – 17 เม.ย. 2559 และดำเนินการ อย่างต่อเนื่องจนถึงวันที่ 31 ธ.ค. 2559  - ช่วงที่ควบคุมเข้มข้น ระหว่างที่ 11 – 17 เม.ย. 2559  3.3 **เป้าหมายการดำเนินงาน**  - เพื่อส่งเสริมวัฒนธรรมความปลอดภัยทางถนนในช่วงเทศกาลสงกรานต์ พ.ศ. 2559  - จำนวนการเกิดอุบัติเหตุทางถนน จำนวนผู้เสียชีวิต และจำนวนผู้บาดเจ็บ (Admit) ลดลงให้เหลือน้อยที่สุด โดยให้จังหวัด อำเภอ และองค์กรปกครองส่วนท้องถิ่น เป็นผู้กำหนดเป้าหมายการดำเนินงานด้วยตนเอง  3.4 **มาตรการป้องกันและลดอุบัติเหตุทางถนน** ประกอบด้วย  - มาตรการด้านการบริหารจัดการ  - มาตรการด้านถนนและการสัญจรอย่างปลอดภัย  - มาตรการด้านยานพาหนะที่ปลอดภัย  - มาตรการด้านผู้ใช้รถใช้ถนนอย่างปลอดภัย  - มาตรการด้านการตอบสนองหลังเกิดอุบัติเหตุ  3.5 **ผลที่คาดว่าจะได้รับ**  - จำนวนครั้งการเกิดอุบัติเหตุ จำนวนผู้เสียชีวิต และจำนวนผู้บาดเจ็บ Admit ลดลงให้เหลือน้อยที่สุด เมื่อเทียบกับช่วงเทศกาลสงกรานต์ พ.ศ. 2558  - จำนวนครั้งการเกิดอุบัติเหตุใหญ่ลดลงเมื่อเทียบกับช่วงเทศกาลสงกรานต์ พ.ศ. 2558  - จำนวนยานพาหนะที่ถูกเรียกตรวจและจำนวนยานพาหนะที่ถูกดำเนินคดีตามมาตรการ 10 มาตรการ เพิ่มขึ้นเมื่อเทียบกับช่วงเทศกาลสงกรานต์ พ.ศ. 2558  ทั้งนี้ ศูนย์อำนวยการความปลอดภัยทางถนนได้แจ้งแผนบูรณาการป้องกันและและลดอุบัติเหตุทางถนนในช่วงเทศกาลสงกรานต์ พ.ศ. 2559 ให้คณะกรรมการศูนย์อำนวยการความปลอดภัยทางถนน หน่วยงานที่เกี่ยวข้อง จังหวัด และกรุงเทพมหานคร เพื่อรับทราบและประสานการปฏิบัติแล้ว รมว.มท.จึงเสนอครม.  ความเห็นของ กษ.  กษ. พิจารณาแล้วเห็นว่าการดำเนินการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559  ได้กำหนดแผนบูรณาการป้องกันและลดอุบัติเหตุทางถนนเพื่อใช้เป็นกรอบแนวทางในการดำเนินงานและเป็นมาตรการป้องกันและลดอุบัติเหตุทางถนนตลอดทั้งปี โดยมีหน่วยงานที่เกี่ยวข้องทุกภาคส่วนร่วมดำเนินการและบูรณาการ การปฏิบัติงานเพื่อไปสู่การลดจำนวนการเกิดอุบัติเหตุ ผู้บาดเจ็บ และเสียชีวิตให้เหลือน้อยที่สุด จึงเห็นด้วยในหลักการ กับป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559  **มติ ครม. :** รับทราบแผนบูรณาการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559 ตามที่ มท. เสนอ | **หน่วยงานที่รับผิดชอบ** : มท./กษ. (สผง. สป.กษ.)  **ประโยชน์ที่ได้รับ :**  เพื่อควบคุมและลดปัจจัยเสี่ยงการเกิดอุบัติเหตุทางถนนในช่วงสงกรานต์และทุกๆเทศกาลตลอดปี พ.ศ. 2559  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 13/2559 วันอังคารที่ 29 มีนาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **290359**  **เรื่อง** **:** สรุปผลการดำเนินการป้องกันและลดอุบัติเหตุทางถนนช่วงเทศกาลปีใหม่ 2559 และแนวทางการขับเคลื่อน การดำเนินงานป้องกันและลดอุบัติเหตุทางถนนตลอดทั้งปี  **สารัตถะ :** มท. ประธานกรรมการและผู้อำนวยการศูนย์อำนวยการความปลอดภัยทางถนน เสนอ ครม. รับทราบสรุปผลการดำเนินการป้องกันและลดอุบัติเหตุทางถนนตลอดทั้งปี  โดยมีรายละเอียดสรุปได้ ดังนี้  รัฐมนตรีว่าการกระทรวงมหาดไทย ประธานกรรมการและผู้อำนวยการศูนย์อำนวยความปลอดภัยทางถนน รายงานว่า  1. ศูนย์อำนวยการความปลอดภัยทางถนนได้ดำเนินการป้องกันและลดอุบัติเหตุทางถนนช่วงเทศกาลปีใหม่ 2559 เสร็จสิ้นแล้ว โดยสรุปภาพรวมผลการดำเนินการ ดังนี้  1.1 มาตรการหลักสำคัญในการดำเนินงานรณรงค์ป้องกันและลดอุบัติเหตุทางถนน  **มาตรการป้องกันและลดอุบัติเหตุทางถนน** เน้นการบูรณาการร่วมกัน ทุกภาคส่วน ทั้งภาครัฐ ภาคเอกชนและภาคประชาชน ในลักษณะยึด พื้นที่เป็นตัวตั้ง (Area Approach) ประกอบด้วย 5 มาตรการ ได้แก่ 1) ด้านการบริหารจัดการ 2) ด้านถนนและการสัญจรอย่างปลอดภัย 3) ด้านยานพาหนะที่ปลอดภัย 4) ด้านผู้ใช้รถใช้ถนนอย่างปลอดภัย 5) ด้านการตอบสนองหลังเกิดอุบัติเหตุ  **มาตรการด้านสังคม 1)** ให้จังหวัดและกรุงเทพมหานครจัดตั้ง “**ด่านชุมชน**” โดยบูรณาการร่วมกับอำเภอ สำนักงานเขต องค์กรปกครองส่วนท้องถิ่น ชุมชน หมู่บ้านและอาสาสมัครต่าง ๆ เพื่อสกัดกลุ่มเสี่ยงและ ลดพฤติกรรมเสี่ยงที่อาจก่อให้เกิดอุบัติเหตุในการใช้รถใช้ถนนของคนในพื้นที่ 2) ให้หน่วยงานที่เกี่ยวข้องทุกภาคส่วน ประชาสัมพันธ์เกี่ยวกับมาตรการบังคับใช้กฎหมายและสถานการณ์การเกิดอุบัติเหตุทางถนนช่วงเทศกาลปีใหม่ 2559ผ่านสื่อทุกชนิด เพื่อให้ประชาชนรับทราบอย่างต่อเนื่อง  **มาตรการเน้นหนัก** (1) เน้นการบังคับใช้กฎหมายตามมาตรการ 1ร. 2ส. 3ข. 4ม. (10 รสขม) ได้แก่ 1) ความเร็วเกินกว่ากฎหมายกำหนด 2) ขับรถ ย้อนศร 3) ฝ่าฝืนสัญญาณจราจร 4) ไม่คาดเข็มขัดนิรภัย 5) ไม่มีใบขับขี่ 6) แซงในที่คับขัน 7) เมาสุรา 8) ไม่สวมหมวกนิรภัย 9) มอเตอร์ไซค์ไม่ปลอดภัย 10) ใช้โทรศัพท์มือถือขณะขับรถ และพระราชบัญญัติจราจรทางบก (ฉบับที่ 10) พ.ศ. 2557 (2) ดำเนินการตามคำสั่งหัวหน้าคณะรักษาความสงบแห่งชาติที่ 46/2558 ลงวันที่ 30 ธันวาคม 2558 เรื่องมาตรการแก้ไขปัญหาอันเกิดจากการขับขี่ยานพาหนะ อย่างเคร่งครัดและต่อเนื่อง  1.2 สรุปผลการดำเนินการรณรงค์ป้องกันและลดอุบัติเหตุทางถนน  1.2.1 **สถิติอุบัติเหตุทางถนน**  (1) อุบัติเหตุเกิดขึ้น **ปี 2559** 3,379 ครั้ง **ปี 2558** 2,997 ครั้ง **เพิ่มขึ้น/ลดลง (ร้อยละ)** เพิ่มขึ้น 12.75  (2) **สาเหตุของการเกิดอุบัติเหตุสูงสุด** **เมาสุรา** ร้อยละ 24.03 **เปรียบเทียบกับช่วงเทศกาลปีใหม่ 2558** ลดลงร้อยละ 13.27 **ขับรถเร็วเกินกฎหมายกำหนด** ร้อยละ 17.28 **เปรียบเทียบกับช่วงเทศกาลปีใหม่ 2558** ลดลงร้อยละ 7.11  (3) **ยานพาหนะที่ก่อให้เกิดอุบัติเหตุสูงสุด** **รถจักรยานยนต์** ร้อยละ 83.51 **รถปิกอัพ**  ร้อยละ 7.43  (4) **ประเภทถนนที่เกิดอุบัติเหตุสูงสุด** **ถนนทางหลวงแผ่นดิน** ร้อยละ 36.02 **ถนนอบต./หมู่บ้าน** ร้อยละ 34.42  (5) **จังหวัด/อำเภอที่ไม่มีผู้เสียชีวิต** **จังหวัดที่ไม่มีผู้เสียชีวิต** จำนวน 3 จังหวัด ได้แก่ จังหวัดตรัง แพร่ ระนอง **อำเภอที่ไม่มีผู้เสียชีวิต** จำนวน 629 อำเภอ จาก 878 อำเภอ คิดเป็นร้อยละ 71.64  (6) **จำนวนเขตในกรุงเทพมหานครที่ไม่มีผู้เสียชีวิต** **จำนวน 44 เขต จาก 50 เขต** คิดเป็น ร้อยละ 88  (7) **ช่วงเวลาที่เกิดอุบัติเหตุสูงสุด** **ช่วงเวลา 16.01 – 20.00 น.** ร้อยละ 28.09  (8) **ข้อมูลเกี่ยวกับผู้เสียชีวิต** **ผู้เสียชีวิตและบาดเจ็บส่วนใหญ่เป็นคนในพื้นที่ (ตำบล/แขวง)** ร้อยละ 57.11 **เสียชีวิตในที่เกิดเหตุ** ร้อยละ 56.32 **ช่วงอายุของผู้บาดเจ็บและเสียชีวิตสูงสุด คือ** กลุ่มวัยแรงงาน  อายุระหว่าง 20 – 49 ปี ร้อยละ 52.23 กลุ่มเด็กอายุต่ำกว่า 20 ปี ร้อยละ 25.78 **ชาวต่างชาติที่เสียชีวิตจากอุบัติเหตุทางถนนช่วงเทศกาลปีใหม่ 2559 จำนวน 16 ราย ประกอบด้วย** ชาวจีน 1 ราย เบลเยียม 1 ราย ลาว 1 ราย  และพม่า 12 ราย  (9) **การบังคับใช้กฎหมาย** **จำนวนยานพาหนะที่ถูกเรียกตรวจทั้งหมด** จำนวน 4,253,685 คัน เปรียบเทียบกับช่วงเทศกาลปีใหม่ 2558 เพิ่มขึ้น 52,866 คัน **จำนวนผู้ที่ถูกดำเนินคดีทั้งหมด** จำนวน 679,621 ราย เปรียบเทียบกับช่วงเทศกาลปีใหม่ 2558 เพิ่มขึ้น 80,999 ราย  (10) **ผลการดำเนินการตามมาตรการ** “เมา จับ ยึด”ตามคำสั่งหัวหน้า คสช.ที่ 46/2558 ลงวันที่ 30 ธ.ค. 58 **การดำเนินการระหว่างวันที่ 29 ธ.ค. 2558 – 4 มกราคม 2559** รถที่ถูกยึด จำนวน 6,709 คัน ประกอบด้วย 1) รถจักรยานยนต์ 4,849 คัน 2) รถยนต์ 1,730 คัน 3) รถประเภทอื่นๆ 130 คัน  1.3 ปัจจัยอื่น ๆ ที่มีผลต่อการเกิดอุบัติเหตุนอกเหนือจากพฤติกรรมของผู้ขับขี่ยานพาหนะ  1) จำนวนผู้เดินทางเพิ่มขึ้น จากข้อมูลสรุปสถานการณ์การให้บริการขนส่งสาธารณะช่วงเทศกาลปีใหม่ 2559 ของ คค. เมื่อวันที่ 5 ม.ค. 2559 พบว่า มีผู้ใช้บริการขนส่งสาธารณะ จำนวน 12.71 ล้านคน เพิ่มขึ้นร้อยละ 3.20 เมื่อเปรียบเทียบกับช่วงเทศกาลปีใหม่ 2558  2) ปริมาณการจราจรบนท้องถนนเพิ่มมากขึ้น โดยข้อมูล ปริมาณจราจรในช่วงเทศกาลปีใหม่ 2559  ของสำนักอำนวยความปลอดภัย กรมทางหลวงพบว่า มีปริมาณรถบนท้องถนน 6,146,173 คัน เพิ่มขึ้นร้อยละ 5.55 เมื่อเปรียบเทียบกับช่วงเทศกาลปีใหม่ 2558  3) จำนวนรถที่จดทะเบียนเพิ่มขึ้น จากข้อมูลกรมการขนส่งทางบก ณ วันที่ 31 ธ.ค. 258 พบว่ามีรถที่ จดทะเบียนทั้งสิ้น 36,731,023 คัน เพิ่มขึ้นร้อยละ 2.44 เมื่อเปรียบเทียบกับข้อมูลรถที่จดทะเบียน ณ วันที่ 31 ธ.ค. 2557  4) ราคาน้ำมันเชื้อเพลิงถูกลง ทำให้ประชาชนใช้ยานพาหนะในการเดินทางมากขึ้น  2. คณะอนุกรรมการเฉพาะการเฉพาะกิจศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2559 ได้ถอดบทเรียนและนำข้อคิดเห็น ข้อเสนอแนะจากการดำเนินงานป้องกันและลดอุบัติเหตุทางถนนช่วงเทศกาล ปีใหม่ 2559 มาวิเคราะห์เพื่อจัดทำ “**การขับเคลื่อนงานด้านความปลอดภัยทางถนนตลอดทั้งปี**” และมีมติเสนอให้มี การขับเคลื่อนงานด้านความปลอดภัยทางถนนอย่างจริงจังต่อเนื่องตลอดทั้งปี โดยให้เน้นหนักด้านการบังคับใช้กฎหมายควบคู่กับการสร้างจิตสำนึกในการใช้รถใช้ถนนอย่างปลอดภัย รวมทั้งการพัฒนากลไกการติดตามประเมินผลการดำเนินงานให้มีประสิทธิภาพยิ่งขึ้น สรุปสาระสำคัญ ดังนี้  2.1 **เป้าหมายการดำเนินงาน** เพื่อลดอัตราผู้เสียชีวิตจากอุบัติเหตุทางถนนให้เหลือน้อยที่สุด และสร้างวัฒนธรรมความปลอดภัยทางถนนให้เกิดขึ้นในสังคมไทย  2.2 **ประเด็นหลักในการขับเคลื่อน** การดำเนินการป้องกันและลดอุบัติเหตุทางถนน ประจำปี 2559  ได้กำหนดประเด็นสำคัญเพื่อเน้นการขับเคลื่อนการดำเนินงานให้เกิดผลชัดเจน คือ การเมาแล้วขับ การขับขี่ด้วยความเร็วเกินกำหนดและรถจักรยานยนต์ไม่ปลอดภัย  2.3 **แนวทางขับเคลื่อนการป้องกันและลดอุบัติเหตุทางถนนตลอดทั้งปี**  (1) **การเพิ่มประสิทธิภาพการบังคับใช้กฎหมาย** โดยการพัฒนาปรับปรุงกฎหมายให้ทันสมัย และ เพิ่มประสิทธิภาพในการบังคับใช้กฎหมายให้มีความเข้มข้นจริงจัง ต่อเนื่อง  (2) **การสร้างจิตสำนึกและวัฒนธรรมความปลอดภัย** โดยนำนโยบาย “ประชารัฐ” เป็นแนวทางใน การสร้างความตระหนัก จิตสำนึกและวัฒนธรรม ความปลอดภัยทางถนนให้เกิดในพื้นที่ และให้ความสำคัญกับการมีส่วนร่วมของคนในพื้นที่  (3) **การเฝ้าระวังความปลอดภัยและลดปัจจัยเสี่ยงจากอุบัติเหตุทางถนน** อาทิ การสำรวจและดำเนินการแก้ไขในด้านโครงสร้างวิศวกรรมจราจรและปัจจัยทางกายภาพเพื่อแก้ปัญหาจุดเสี่ยงจุดอันตราย การพัฒนาปรับปรุงมาตรฐานของยานพาหนะให้เป็นไปตามมาตรฐานสากล การนำเทคโนโลยีมาประยุกต์ใช้เพื่อความปลอดภัยของผู้ใช้รถใช้ถนน รวมถึงการส่งเสริมให้มีการสืบสวนเชิงลึกกรณีการเกิดอุบัติเหตุสำคัญ เป็นต้น  (4) **พัฒนาประสิทธิภาพองค์กรและกลไกการบริหารงานความปลอดภัยทางถนนทุกระดับ** โดยใช้กลไกคณะอนุกรรมการในการติดตามและประเมินผลการปฏิบัติงาน สรุปภาพรวมและจัดทำข้อเสนอในการดำเนินงาน  เพื่อเสนอคณะกรรมการศูนย์อำนวยการความปลอดภัยทางถนน (คณะกรรมการ ศปถ.) คณะกรรมการนโยบายการป้องกันและลดอุบัติเหตุทางถนนแห่งชาติ (คณะกรรมการ นปถ.) และคณะรัฐมนตรีพิจารณาการพัฒนาระบบติดตามและประเมินผลของหน่วยงานที่เกี่ยวข้องอย่างครบวงจร โดยจัดทำตัวชี้วัดร่วม หรือ Joint KPIs ด้านความปลอดภัยทางถนน ตลอดจนการพัฒนาระบบฐานข้อมูลและการรายงานข้อมูลอุบัติเหตุทางถนนให้มีประสิทธิภาพและเป็นเอกภาพ  2.4 **การดำเนินงานตามแนวทางป้องกันและลดอุบัติเหตุทางถนนตลอดทั้งปี** ให้คณะอนุกรรมการภายใต้คณะกรรมการ ศปถ. เป็นกลไกในการขับเคลื่อนการดำเนินการ โดยใช้กรอบแนวทางตาม 5 เสาหลัก แผนแม่บท ความปลอดภัยทางถนนแผนปฏิบัติการเพื่อรองรับแผนแม่บทและแผนทศวรรษแห่งความปลอดภัยทางถนน เป็นแนวทางในการขับเคลื่อนการดำเนินงาน โดยเน้นประเด็นหลักในเรื่อง “เมา เร็ว และรถจักรยานยนต์”  2.5 **กลไกสนับสนุนการดำเนินงาน**  (1) ใช้กลไกตามระเบียบสำนักนายกรัฐมนตรีว่าด้วยการป้องกันและลดอุบัติเหตุทางถนน พ.ศ. 2554 ขับเคลื่อนการดำเนินงาน โดยกำหนดให้คณะกรรมการ/คณะอนุกรรมการที่เกี่ยวข้องมีการประชุมเป็นระยะ  (2) ให้ ศปถ. จังหวัด แต่งตั้งคณะอนุกรรมการหรือคณะทำงานเพื่อบริหารจัดการในพื้นที่ให้เกิด ความปลอดภัย โดยเฉพาะการแก้ไขปัญหาจุดเสี่ยง จุดอันตรายและติดตามประเมินผลการดำเนินการเป็นประจำทุกเดือน เพื่อสั่งการแก้ไขปัญหา พร้อมทั้งรายงานให้ส่วนกลางทราบต่อไป  (3) ให้จัดตั้งศูนย์อำนวยการป้องกันและลดอุบัติเหตุทางถนนประจำปี 2559 ทั้งในส่วนกลางและ ในระดับพื้นที่ เพื่อดำเนินการอย่างต่อเนื่องตลอดทั้งปี  2.6 **การติดตามประเมินผล** ให้คณะอนุกรรมการทุกคณะติดตามประเมินผล และรายงานความก้าวหน้าในการดำเนินงานตามภารกิจภายใต้แนวทางขับเคลื่อนการป้องกันและลดอุบัติเหตุทางถนนตลอดทั้งปีต่อที่ประชุม คณะกรรมการ ศปถ. ทุกระยะ  3. คณะกรรมการ ศปถ. ในคราวประชุมครั้งที่ 1/2559 เมื่อวันที่ 4 ก.พ. 2559 ได้มีมติเห็นชอบแนวทาง การขับเคลื่อนการป้องกันและลดอุบัติเหตุทางถนนตลอดทั้งปี เพื่อเป็นกรอบแนวทางในการขับเคลื่อนการดำเนินงานป้องกันและลดอุบัติเหตุทางถนนของหน่วยงานที่เกี่ยวข้องทุกภาคส่วนให้เกิดผลเป็นรูปธรรม  **มติ ครม. :** รับทราบตามที่ มท. เสนอ | **หน่วยงานที่รับผิดชอบ** : มท./กษ. (สผง. สป.กษ.)  **ประโยชน์ที่ได้รับ :**  เพื่อสกัดกลุ่มเสี่ยงและลดพฤติกรรมเสี่ยงที่อาจก่อให้เกิดอุบัติเหตุ ในการใช้รถใช้ถนนของคนในพื้นที่  **กำหนดรายงานผลการปฏิบัติเพื่อเสนอ ครม. :**  - |